ועדת החינוך, התרבות והספורט, כנסת 18, פרוטוקול מספר 274, 2010-08-29 10:40

זבולון אורלב: אנחנו פותחים את הישיבה הבאה.

זבולון אורלב: אני רוצה להעלות להצבעה את צו לימוד חובה, שיעור השתתפות של המדינה ושל רשויות החינוך המקומיות בקיום מוסדות חינוך רשמיים בשנת הלימודים תשע"א.

זבולון אורלב: סעיף 7ב לחוק לימוד חובה, תש"ט-1949 מחייב את שר החינוך לפרסם צו באשר לחלוקת התקציבים בין השלטון המרכזי, לאמור משרד החינוך, לבין הרשויות המקומיות.

זבולון אורלב: צו זה לא קוים שנים רבים ורק בעקבות בג"צ שהגיש חברי, ראש עיריית אור יהודה לשעבר, עו"ד יצחק בוקובזה, התחלנו בשנה שעברה, נדמה לי, או קודם לכן, להקפיד על משרד החינוך שעוד לפני פתיחת שנת הלימודים יגיש את הצו כדי שהוועדה תוכל לדון בו ולהחליט אם לאשר או לא לאשר.

זבולון אורלב: אני מבקש מנציג משרד החינוך להציג את הצו.

זבולון אורלב: השר דיווח לי שאין בצו המונח לפנינו שום שינוי לעומת הצו בשנה שעברה.

זבולון אורלב: כלומר שיעור השתתפות המדינה ושל רשויות החינוך המקומיות בקיום מוסדות חינוך רשמיים בתשע"א הוא בדיוק על פי אותם שיעורים כפי שהוועדה אישרה בשנת הלימודים תש"ע.

זבולון אורלב: רשות ההצגה הקצרה למשרד החינוך.

זבולון אורלב: בבקשה, אדוני המנהל הכללי.

שמשון שושני: הצו שומר על שיעורי ההשתתפות שנקבעו בצווים לשנות הלימודים תשס"ט ותש"ע, והשינוי היחיד בו, לעומת הצווים הקודמים, הוא בשינוי במינוח 'מערכות מדע וטכנולוגיה', שהופכות ל'חומרי מלאכה וערכות טכנולוגיות', בשל עדכון המינוח באחרונה ביחידות המקצועיות הרלוונטיות במשרד.

שמשון שושני: אנחנו פנינו גם למרכז השלטון המקומי ואינני יודע מה עמדתם.

שמשון שושני: השר קיים את חובת ההיוועצות שלו בכך ששלח שתי פניות לשר הפנים בנושא ולא קיבל את תשובתו עד היום.

זבולון אורלב: אני רוצה להעיר שבשנה שעברה, בדיון שקיימנו בנושא הזה, שכאמור הוועדה אישרה את שיעור ההשתתפות, כפי שמוצע גם לשנת הלימודים תשע"א, ביקשה הוועדה ממשרד החינוך להעביר לה את הנתונים בדבר שיעור הקצאת המשרות לפי סעיף 4 לצו מיד עם פרסומם.

זבולון אורלב: סעיף 4, שכותרתו שיעור הקצאת משרות על ידי המדינה אומר 'שיעור הקצאת משרות בידי המדינה לרשויות המקומיות יהיה בכפוף לתקינה שהמשרד מפרסם בכל שנת תקציב או שנת לימודים'.

זבולון אורלב: גברתי היועצת המשפטית, מה קורה עם זה?

דורית מורג: בשיעור הקצאת המשרות מדובר בבתי ספר שמנוהלים במשותף על ידי המדינה והרשות המקומית ושיעור הקצאת המשרות הן אותן משרות של עובדי המדינה.

דורית מורג: זאת הכוונה.

מירב ישראלי: כתוב שהמשרד מפרסם.

זבולון אורלב: לא אני חתום על הצו, מי שחתום על הצו, להזכירך, זה שר החינוך ושר החינוך רוצה שנאשר צו שכתוב בו 'שיעור הקצאת משרות בידי המדינה לרשויות המקומיות יהיה בכפוף לתקינה של משרד מפרסם'.

זבולון אורלב: לא אני כתבתי את זה.

דורית מורג: יהיה כפוף לסדר גודל של תקינה שהמשרד מאשר.

דורית מורג: הוא מאשר לרשויות המקומיות---

זבולון אורלב: לא כתוב 'מאשר', כתוב 'מפרסם'.

זבולון אורלב: יש פנייה שלנו משנה שעברה.

שמשון שושני: התקינה לא נשתנתה משנת הלימודים הקודמת.

זבולון אורלב: אבל היא לא פורסמה.

שמשון שושני: בשנת הלימודים הקודמת היא פורסמה.

זבולון אורלב: איפה?

משה דקלו: לגבי התקינה של התקציב ברשויות המקומיות, ישנה מערכת במשרד שבה מפורסמים לכל דורש כלל התקציבים בכל נושא ונושא, כולל מספר משרות ותקציבים.

זבולון אורלב: דר' דקלו, אתה מכיר את הצו?

זבולון אורלב: הוא לפניך?

זבולון אורלב: אתה רוצה לקרוא את סעיף 4?

זבולון אורלב: שוב, לא אני חיברתי אותו, אתם חיברתם אותו.

שמשון שושני: אנחנו מפרסמים לרשויות המקומיות.

שמשון שושני: למי אפשר לפרסם?

משה דקלו: יש פרסום לכל דורש, כל אחד יכול להיכנס למערכת מית"ר של המשרד באינטרנט ולמצוא את כל היקף המשרות לכל המערכת.

משה דקלו: מערכת מית"ר היא מערכת פתוחה לכל.

זבולון אורלב: קודם כל אני מציע לתקן את הצו ולומר ששיעור הקצאת משרות...

זבולון אורלב: בכפוף לתקינה שהמשרד מפרסם באתר המשרד.

זבולון אורלב: קודם כל שיהיה כתוב.

זבולון אורלב: זה דבר אחד.

זבולון אורלב: מתי הוא מתפרסם?

משה דקלו: הוא נמצא באופן שוטף.

משה דקלו: כל תשלום חודשי נמצא שם, עם כל הנתונים.

זבולון אורלב: כלומר בסוף חודש ספטמבר יהיה פרסום של הקצאת התקינה?

משה דקלו: כל חודש מופיע התשלום החודשי, כולל משרות, היקפי משרות, לכל רשות ורשות בכל נושא.

משה דקלו: זה חלק ממערכת התשלומים של המשרד, לגבי כל המשרות שמועברות לרשויות המקומיות.

זבולון אורלב: שהמשרד מפרסם בכל שנת תקציב או שנת לימודים.

זבולון אורלב: בסדר גמור.

משה דקלו: מעבר לזה יש את התקצוב המוניציפלי שאנחנו מפיקים לכל רשות ורשות, מדי שנה, לגבי המשרות שהם צפויים לקבל במהלך שנת התקציב, ובנוסף יש את החוברת של השתתפות המשרד ברשויות המקומיות.

משה דקלו: יש את כל כללי ההשתתפות של המשרד לכל נושא ונושא.

זבולון אורלב: המשרד רוצה להוסיף עוד משהו?

זבולון אורלב: אין.

זבולון אורלב: השלטון המקומי, נמצא פה מישהו?

זבולון אורלב: אני לא מאמין שהשלטון המקומי לא פה.

זבולון אורלב: עורך דין יצחק בוקובזה.

יצחק בוקובזה: אני לא רוצה לדבר.

יצחק בוקובזה: אני סך הכל רציתי להיות במצב של להתייצב מאחורי הילד שמתחיל לגדול פה, ולהסתכל מרחוק מה קורה.

יצחק בוקובזה: אגב, הוא כבר בבר מצווה.

יצחק בוקובזה: בשנת 91', הבג"צ הראשון, דווקא אדוני היה מנהל כללי של משרד החינוך והקים בעקבות הבג"צ ועדה, ועדת הרמלך, אדוני הקים אותה והיא עשתה משהו.

זבולון אורלב: אתה יכול להאריך בזה.

יצחק בוקובזה: מכל מקום, ממש בשלושה משפטים, מה שאמר שגיא, הוא לא אומר שיעורי המשרות של המורים, הוא מדבר על שיעורי המשרות של הרשויות המקומיות, דהיינו שרתים, מזכירות וכולי, אז אולי כדאי שתהיה הבנה למה שאומר אדוני ומתכוון למשהו אחר והוא עונה משהו אחר.

יצחק בוקובזה: כך נראה לי.

זבולון אורלב: אני הבנתי שמדובר על שיעורי המשרות שמועסקים על ידי השלטון המקומי שהמשרד משתתף בהם.

זבולון אורלב: זה מה שאני הבנתי.

יצחק בוקובזה: לא. לי אין בעיה איך הדברים יתפתחו, אני רק רוצה לומר דבר אחד.

יצחק בוקובזה: בפעם הקודמת בשנה שעברה, כשהתחלנו להתקדם עם הצו, ברציפות זו הפעם השנייה, אדוני ביקש וציפה שבמהלך השנה ייבדקו וייבחנו נושא התקנים החינוכיים ואדוני הביע דעה, במקום משרד הפנים, כיצד יש להשתתף גם בנושא הזה באיזון תקציבי, למען התלמידים, לא למען מישהו אחר.

יצחק בוקובזה: הדבר הזה, לצערי, עוד לא נעשה, ואני בטוח שייעשה, הרי זו רק שאלה של זמן.

יצחק בוקובזה: אם שנה אחרי שנה סוף סוף הצו הזה קיים, אני מתפלא ששר הפנים בכלל לא הגיב, למרות ששלחתי גם אליו מכתב ואני לא מתפלא שהשלטון המקומי לא נמצא כאן, כי אדוני שם לב בשנה שעברה שהשלטון המקומי דואג בעצם לעיריות החזקות.

יצחק בוקובזה: ואני מפנה את תשומת לבו של המנהל הכללי של משרד החינוך, לפרוטוקול אצל ראש הממשלה, עם פרופ' יולי תמיר כשהיתה שרת החינוך, שאז בפרוטוקול דובר על כך שהפריפריה מקבלת אבסולוטית פחות מהמרכז.

יצחק בוקובזה: בסוגריים אני חייב באמת התפעלות להתמסרות שלך לנושא החינוך המיוחד.

יצחק בוקובזה: אני מתפעל מההתמצאות וההתמסרות.

יצחק בוקובזה: רק בדבר הזה, אני לא רוצה לומר, אני בטוח שהוועדה הזאת, בסופו של דבר, שלב אחרי שלב, תיכנס לנושא הזה ותדאג שתהיה דיפרנציאציה לא בסל הטכנולוגי והמלאכה והפריטים האלה, שזה באמת מגוחך, זה לעשות צחוק מהחוק, אלא הדיפרנציאציה צריכה להתבטא בדברים יותר מהותיים שמגיעים לתלמיד.

יצחק בוקובזה: כי התלמיד, אחרי הכל, מחויב ללמוד ביישוב שלו, בשכונה שלו, על פי החוק, ולא ייתכן שהחוק לא יעניק לו, כנגד החובה הזאת, זכות עודפת על החולשה המובנית באזור מגוריו.

יצחק בוקובזה: תודה רבה.

זבולון אורלב: למרות שאני מסכים עם דבריך, זו לא הסוגיה של הצו הזה.

זבולון אורלב: הצו הזה מדבר על השתתפות המדינה והרשויות המקומיות בקיום מוסדות חינוך.

זבולון אורלב: כלומר הואיל ויש שיתוף של המשרות שבהם חלק המדינה משתתפת וחלק הרשות המקומית, אני מבין שזה עיקרו של הצו, אין כאן כוונה איך המדינה משבצת גננות או מורים שהם עובדי המדינה.

יצחק בוקובזה: 'קיום' פירושו גם שעות הלימוד, כמה נותן---

זבולון אורלב: יכול להיות.

זבולון אורלב: כבר בישיבה הקודמת מחודש יולי 2009, לפני שנה, אני קורא עוד פסקה שכתבנו לשר, על פי החלטת הוועדה ואני מציע לחזור על זה גם השנה, כי לא נקבנו מועד לסיום ההחלטה הזאת, וגם שלחנו על כך תזכורת לשר לפני שבועות מספר, הוועדה ביקשה ממשרד החינוך 'לקיים עבודת מטה בשיתוף עם השלטון המקומי על מנת להסדיר בעתיד, באופן כולל, קביעת מדד לתקציב המדינה במסגרת קיום מוסדות החינוך, כך שכל תלמיד יוכל לקבל את אותם שירותים בהתחשב גם בפרמטרים כלכליים חברתיים, לרבות בחינת האפשרות של קביעת סל לתלמיד'.

זבולון אורלב: זה פחות או יותר עונה למה שאתה אומר, ואני מציע לחברי הוועדה לחזור על ההחלטה הזאת ולבקש שוב ממשרד החינוך לעשות עבודת מטה בסוגיה הזאת.

ג'מאל זחאלקה: אנחנו פה נכנסנו לבעיה שהיא אולי אחת הבעיות הכי מהותיות במערכת החינוך וזה העניין של הסל לתלמיד והשוויון בחינוך.

ג'מאל זחאלקה: אני חושב שהבקשה היא במקומה.

ג'מאל זחאלקה: בשנה שעברה ביקשנו ולא היה שום דבר, לא קיבלנו---

זבולון אורלב: אנחנו נגביל את זה הפעם, בתוך שישה חודשים.

ג'מאל זחאלקה: זו בקשתי והצעתי, שנגביל את זה בזמן.

ג'מאל זחאלקה: גם המנהל הכללי שמע את הדברים ואני חושב שהוא מודע לעניין הזה, זה באידיאולוגיה שלו, כפי שאני מבין, עניין השוויון בחינוך.

זבולון אורלב: אנחנו נגביל את זה בשישה חודשים, זו עבודה נכונה שראוי לעשות אותה.

אורי מקלב: שאלת הבהרה.

אורי מקלב: אם מה שאמרת, שהצו לא שונה משנה שעברה, זה רק בשיעור ההשתתפות או גם בסכום---

זבולון אורלב: בשיעור ההשתתפות.

אורי מקלב: דהיינו, האם 33 שקלים חדשים זה אותו שיעור של השתתפות לתלמיד, השתתפות במים או---

זבולון אורלב: כן.

זבולון אורלב: זה נבדק על ידי הלשכה המשפטית והתשובה היא כן, אותו סכום.

אורי מקלב: בעצם הערך שלו הוא פחות.

אורי מקלב: זה לא טוב.

מירב ישראלי: נכון, זה לא עודכן.

אורי מקלב: המים עלו, לדוגמה.

אורי מקלב: זה אחד הדברים שעלו, עוד הרבה דברים עלו.

ציון פיניאן: האם יש איזה  גוף שמתנגד ולמה?

זבולון אורלב: לא יודע, יש מישהו שמתנגד לצו?

זבולון אורלב: אין התנגדות לצו.

רות מדר-דיין: שאלו אם יש התנגדות לצו, רק רציתי לעדכן.

רות מדר-דיין: הצו כפי שהוא כיום מציב את השלטון המקומי בבעיה ולכן גם לאחר שיחה עם השר וגם שיחה עם המנהל הכללי של משרד החינוך הוחלט כי הצעה לצו תוגש למנהל הכללי של משרד הפנים, לשר הפנים, שהוא יגיש אותה לשר החינוך.

רות מדר-דיין: הצעה חלופית.

זבולון אורלב: אני רק רוצה לומר לך שדיווח לנו עכשיו המנהל הכללי של משרד החינוך שעל פי החוק הצו הזה יכול לבוא לוועדת החינוך אחרי התייעצות עם שר הפנים, וקוימה חובת ההתייעצות עם שר הפנים ואני מבין שלא היתה הסתייגות של שר הפנים להצעה.

שמשון שושני: לא, הוא לא ענה.

זבולון אורלב: הוא לא ענה ועל פי החלטה של משרד המשפטים, אני מבין, אי תשובתו במשך זמן מסוים כמוה כאין הערות.

רות מדר-דיין: לדעתי שר הפנים---

ציון פיניאן: לאחר שהצו יאושר יתקיים דיון?

רות מדר-דיין: לפני.

ציון פיניאן: עכשיו מאשרים אותו.

מירב ישראלי: פה במכתב של השר הוא כותב שהוא גם שוחח עם השר טלפונית.

זבולון אורלב: אני רוצה גם לקרוא מכתב, פנייה של השר אליי מיום 26 באוגוסט, ביום חמישי בשבוע שעבר.

זבולון אורלב: הוא כותב כאן: 'פניתי אל שר הפנים לשם קיום חובת ההיוועצות בתאריכים 15.7 ו-22.8.

זבולון אורלב: כמו כן שוחחתי עמו טלפונית בנושא היום, לפיכך מולאה חובת ההיוועצות'.

זבולון אורלב: אדוני ממשרד המשפטים, החובה קוימה?

יעקב פרידברג: על פניו, אם השר דיבר עם השר האחר, אני מבין שכן.

רות מדר-דיין: הכוונה של לשון החוק היא למהות של היוועצות ולא שיחה טלפונית.

זבולון אורלב: מה את רוצה שיעשה שר החינוך?

זבולון אורלב: שנת הלימודים מתחילה ב-1 לספטמבר והוועדה עומדת על כך שהמערכת תתנהל באופן מתוקן.

זבולון אורלב: כל דברים צריכים להסתיים עד 1 לספטמבר.

זבולון אורלב: פונה השר לפני למעלה מחודש ימים לשר הפנים, ב-15 ביולי, לפני כמעט חודש וחצי, ואחרי זה פונה עוד פעם ב-22, ביום ראשון שעבר.

רות מדר-דיין: אנחנו ביקשנו לשבת עם משרד החינוך ולדון בצו כפי שהוא מופיע.

רות מדר-דיין: לא היה דיון, אנחנו הצענו צו חלופי, שר הפנים צריך להביא את הצו החלופי בפני שר החינוך---

זבולון אורלב: אני מבין שאין מניעה---

רות מדר-דיין: זאת בדיוק הסיבה, אם אנחנו לא צד לעניין---

זבולון אורלב: יענו לי המשפטנים, אני מבין שאין מניעה, גם אם נאשר היום את הצו, שבעוד יום יבקשו מאיתנו צו מעודכן.

זבולון אורלב: אני צודק?

דורית מורג: כן.

זבולון אורלב: כן.

זבולון אורלב: כלומר איננו סותמים את הגולל.

זבולון אורלב: כלומר אם גם נאשר עכשיו את הצו, קודם כל יש צו, אנחנו עובדים בצורה מסודרת.

זבולון אורלב: עכשיו אם שר הפנים ושר החינוך ושר האוצר יגיעו למסקנות אחרות, אז תמיד הוועדה תסכים לקיים דיון מחודש, נכון, חברי הוועדה?

זבולון אורלב: אם יש בקשה של שר החינוך, רק הוא מוסמך לפנות אלינו לקיים דיון, אני מבין, ויבקשו מאיתנו לקיים דיון, נקיים דיון נוסף ונדון בצו חדש.

זבולון אורלב: אין לנו בעיה בדבר הזה.

רות מדר-דיין: אני חושבת שמן הראוי היה שננסה למצות את הדברים עד---

זבולון אורלב: מה את מציעה?

זבולון אורלב: שלא נאשר היום את הצו?

זבולון אורלב: שתתחיל שנת הלימודים בבלגן, באי קיום חוק?

זבולון אורלב: מה את מציעה?

זבולון אורלב: את עורכת דין, נכון?

רות מדר-דיין: נכון.

זבולון אורלב: מה את מציעה לוועדה?

רות מדר-דיין: אני מבקשת מהוועדה שתאפשר לשלטון המקומי, ביחד עם משרד החינוך, לנסות ולהגיע להסכמות לגבי הצו.

רות מדר-דיין: שוב, מטילים חובה על הרשויות המקומיות---

זבולון אורלב: אין שום בעיה, ברגע שתגיעו להסכמה שהיא שונה מההסכמה הזאת, נקיים על זה דיון.

ג'מאל זחאלקה: מר אורלב, הבעיה היא לא פרוצדורלית, אלא מהותית.

ג'מאל זחאלקה: היא לא מפרטת מה הבעיה אבל אני מתאר לעצמי, אני יודע שיש הרבה רשויות מקומיות שלא יכולות לעמוד בעניין הזה וזה גורם נזק ישיר לתלמיד ולזה צריך למצוא פתרון.

ג'מאל זחאלקה: אני אומר שאחריות החינוך היא בסופו של דבר של משרד החינוך.

רות מדר-דיין: כרגע בתשלומים שצריכים לעבור אלינו בדין אנחנו נמצאים בחוסר של 500 מיליון שקל ברשויות המקומיות.

רות מדר-דיין: כספים שאנחנו צריכים לקבל על פי חוק.

זבולון אורלב: אני מאוד מזדהה עם מה שאת אומרת, ואני שייך לאלה שחושבים שהשלטון המרכזי מקפח מאוד את השלטון המקומי, ואני חושב שהוא לא מתקצב אותו נכון ואני בהחלט חושב שמי שסובל מכך בעיקר זה הילדים ברשויות החלשות.

זבולון אורלב: אין לי ספק בדבר הזה, אבל כרגע יש בקשה של שר שהוועדה צריכה להתייחס אליה והיא יכולה או לא לקיים דיון, או לא לאשר את הצו, או כן לאשר את הצו ולומר בצורה מפורשת, על דעת חברי הוועדה, שבמידה ותהיה הסכמה אחרת, הוועדה לא תנעל את שעריה והיא תסכים לקיים דיון מחודש בדבר הזה.

אורי מקלב: אנחנו, חברי השדולה למען הרשויות, יודעים ש-87% מהמשרות, כמו שרתים וכולם---

זבולון אורלב: אני מסכים איתך, יש כאן קיפוח ואין ספק שיש כאן בעיה חמורה, אבל שנת הלימודים צריכה להתחיל.

רות מדר-דיין: ---ל-87% מ-100% בנושא של שרתים ומזכירות היה לשנה.

רות מדר-דיין: משנה זה הפך להיות חמש שנים.

רות מדר-דיין: אז פעם אחת השלטון המקומי בא לקראת, אחר כך כדי שתהיה חובת היוועצות, אומרים שזה לא מהותי, שזה רק שיחת טלפון.

זבולון אורלב: נציגת השלטון המקומי, עורכת דין רות מדר-דיין, כפי שאמרתי, על דעת חברי הוועדה, אנחנו נסכים לקיים דיון ברגע שתהיה פנייה אלינו בסוגיה הזאת.

זבולון אורלב: אם יש צורך לשנות את הצו, בהחלט נהיה מוכנים.

רות מדר-דיין: יש אפשרות לעכב בשעה?

זבולון אורלב: לא. לצערי לא.

זבולון אורלב: אני אומר לך הכל על השולחן.

זבולון אורלב: הואיל ומדובר בישיבת פגרה, שאלו אותי חברי הכנסת מתי תהיה ההצבעה על הצווים, יש לנו שני צווים לאשר, ואני הבטחתי שההצבעה תהיה בין 10:30 ל-11:00, ואני לא רוצה לאשר צו כזה כשאני אהיה לבד בחדר.

זבולון אורלב: כרגע נמצאים כאן תשעה חברי כנסת, שזה הרכב מכובד, ולכן אני לא רוצה לעשות מחטפים.

זבולון אורלב: אם תוך שעה יתברר, תמיד יכולים לעשות רוויזיה.

זבולון אורלב: כל אחד מחברי הוועדה יכול לבקש רוויזיה.

זבולון אורלב: אגב, חברי הוועדה לא מנצלים את זה פה לרעה, אם מישהו עושה לי תרגיל, גם אני יודע לעשות תרגילים.

זבולון אורלב: חברי ועדת החינוך לא עובדים בשיטות האלה, אנחנו לא עובדים במחטפים, הכל על השולחן.

זבולון אורלב: ידעתם שהצו הזה עומד על השולחן, הוא לא דבר חדש, ולכן אני מעלה את זה להצבעה.

ג'מאל זחאלקה: אני בעד דחיית ההצבעה.

ג'מאל זחאלקה: זה נושא כבד, זה נושא רציני.

זבולון אורלב: אני קודם כל אשאל מי בעד דחיית הדיון ומי נגד.

זבולון אורלב: מי בעד דחיית הדיון?

זבולון אורלב: ירים את ידו.

זבולון אורלב: מי נגד?

זבולון אורלב: ירים את ידו.

זבולון אורלב: אני קובע שהבקשה לדחיית הדיון נדחתה.

זבולון אורלב: עכשיו אני שואל מי בעד המלצה לשר לאשר את הצו, בכפוף לאתר האינטרנט שהרחבנו בסעיף 4?

זבולון אורלב: ירים את ידו.

זבולון אורלב: אני קובע שהצו הזה מאושר, ביחד עם הודעה שבמידה ותהיה פנייה נוספת של השר לקיים דיון נוסף בשינויים בצו, אנחנו נקיים את הדיון הזה בצורה רחבה וראויה.

זבולון אורלב: גם אם הבקשה תגיע עוד שעה.

זבולון אורלב: תודה רבה.

זבולון אורלב: עכשיו אני רוצה לדון בצו נוסף שאנחנו צריכים לאשר אותו וזה צו ההרחבה של כיתות י"א-י"ב.

זבולון אורלב: בקצרה, כי התחייבתי להצבעות עד שעה 11:00.

זבולון אורלב: אני מבין שהנושא הזה הוצג ואנחנו צריכים לקיים את ההצבעה.

מירב ישראלי: לא, היישובים השתנו.

מירב ישראלי: הם עדכנו אותנו בישיבה הקודמת גם על התיקונים.

זבולון אורלב: הצו על שולחן הוועדה.

זבולון אורלב: הוועדה קיימה דיון והיה חסר לנו הצד הפורמלי של חובת ההיוועצות עם שר האוצר ועם שר התעשייה, המסחר והתעסוקה.

זבולון אורלב: מי מודיע לי שהחובה הזאת קוימה?

שמשון שושני: אני מודיע לך.

זבולון אורלב: המנהל הכללי מודיע לפרוטוקול שחובת ההיוועצות קוימה ויש הסכמה של שר האוצר ושל שר התעשייה, המסחר והתעסוקה, אי לכך אני מעלה את צו ההרחבה גם הוא להצבעה.

זבולון אורלב: מי בעד?

זבולון אורלב: ירים את ידו.

זבולון אורלב: מי נגד?

זבולון אורלב: אני קובע שהצו הזה אושר, פה אחד, ואני חושב שזה צעד חשוב, צעד גדול להרחבת לימוד חובה בכיתות י"א-י"ב, שבמקרה אני אחד מיוזמי החוק הזה, יחד עם חברת הכנסת רונית תירוש ויחד עם חבר הכנסת, יושב הראש לשעבר של הוועדה הזאת, הרב מיכאל מלכיאור.

זבולון אורלב: תודה רבה על שני הצווים.

מירב ישראלי: הבהרה קטנה לפרוטוקול.

מירב ישראלי: לעומת הצו שהיה בפעם הקודמת, ירד פה סעיף התחילה, שהיה בתחילת שנת הלימודים, מאחר וזה לא יפורסם בתחילת שנת הלימודים ויש פה עברה פלילית.

מירב ישראלי: אז למעשה התחילה של זה תהיה ביום הפרסום.

זבולון אורלב: אנחנו מבהירים שתחילת הצו תהיה ביום הפרסום ולא בראשית שנת הלימודים.

זבולון אורלב: ואני מקווה שיום הפרסום יהיה---

מירב ישראלי: כמה שיותר מוקדם.

דורית מורג: מוקדם ככל האפשר.

דורית מורג: הוועדה תשלח לנו אישור פורמלי לגבי האישור?

זבולון אורלב: אי"ה עוד היום.

דורית מורג: עוד היום, ואז אנחנו נפנה את זה לחתימת השר ולפרסום, מהר ככל הניתן.

זבולון אורלב: תודה רבה.

זבולון אורלב: דיווח חדר המצב של משרד החינוך לקראת פתיחת שנת הלימודים תשע"א

זבולון אורלב: חברים, אנחנו ממשיכים בישיבה.

זבולון אורלב: אנחנו מבקשים לקבל דיווח על הבעיות, לא על ההישגים, איפה אנחנו נמצאים כרגע, בנקודת המצב הנוכחית, לגבי הבעיות.

זבולון אורלב: רציתי לתת לראש עיריית צפת, שיושב פה בסבלנות,  אבל נחכה שהמנהל הכללי ייכנס וישמע אותך.

זבולון אורלב: גב' לאה רוזנברג, שמרכזת את מטה ההיערכות לפתיחת שנת הלימודים.

לאה רוזנברג: זו ישיבה אחרונה, כנראה שלכבוד זה הדיווחים הם מועטים ביותר.

לאה רוזנברג: המטה מתחיל את עבודתו בערך מרגע פתיחת שנת לימודים לפתיחת שנת הלימודים הבאה.

לאה רוזנברג: האינטנסיביות הולכת וגוברת כמובן ככל שאנחנו מתקרבים לרגע פתיחת שנת הלימודים.

לאה רוזנברג: יש לנו מנגנון שאנחנו מקבלים דיווחים שוטפים לגבי איומים, בעיקר בהשבתות, וגם תקלות אחרות שהן ממוענות לאנשים הרלוונטיים בתוך המשרד.

לאה רוזנברג: עד יום חמישי אחר הצהריים התקבלו מעט מאוד דיווחים על איומים בהשבתות.

לאה רוזנברג: רוב האיומים האלה התמקדו בהורים שמסרבים לקבל מנהל או מנהלת בית ספר ששובצו לעבודה באותו מוסד חינוכי.

לאה רוזנברג: יש דיווחים על הורים בכיתה מסוימת שמסרבים לקבל את המורה שמיועדת ללמד באותה כיתה.

לאה רוזנברג: כל הדיווחים האלה מתעדכנים, יכול להיות שבעודי יושבת פה כבר יש עדכון שחלק מהם נפתרו, כי אנחנו מקבלים דיווחים שוטפים מהמחוזות.

עינת וילף: האם עובר מסר חד משמעי שלא יקום ולא יהיה?

עינת וילף: השיבוצים של המנהלים, של המורים נקבעים---

לאה רוזנברג: חלק מההורים אינם מקבלים את זה ולכן הם מאיימים בהשבתה ב-1 בספטמבר.

לאה רוזנברג: מבחינתנו, אנחנו מקבלים את זה כדיווח, המשרד לא נכנע, המדיניות היא מאוד ברורה, שאם מנהל מונה כדין במכרז מסודר, עם כל הנימוקים המקצועיים למנות אותו, אז ההורים ימתינו בסבלנות וכנראה יקבלו את הדין.

לאה רוזנברג: כרגע, מבחינת היערכות, אני צריכה לדעת שעלולה להיות השבתה ב-1 בספטמבר באותו מוסד חינוכי, כדי לעשות כל מה שאפשר כדי שזה לא יקרה.

זבולון אורלב: את מוכנה לומר איפה הבעיות?

לאה רוזנברג: יש 17 דיווחים עד יום חמישי בערב, שרובם ככולם מתמקדים בנושא של מינויים לא רצויים על ידי הורים.

לאה רוזנברג: זאת הקטגוריה העיקרית של דיווחים.

לאה רוזנברג: ישנה עוד קטגוריה אחת של דיווחים שמתייחסת לדיווחים של איומי השבתה על ידי רשויות מקומיות.

לאה רוזנברג: אני מוכרחה להגיד שהדיווחים האלה---

זבולון אורלב: למשל הדיווח על צפת רשום אצלך?

לאה רוזנברג: למשל הדיווח על אשקלון, זה מה שאני יודעת.

לאה רוזנברג: הדיווח על צפת נמצא כאן, יש לי דיווח על ראשון לציון.

זבולון אורלב: מה איום השביתה באשקלון?

לאה רוזנברג: את זה שמעתי בתקשורת ולכן צירפתי אותו גם.

זבולון אורלב: לא קיימתם קשר עם ראש העיר לברר, לוודא?

לאה רוזנברג: אני רק מדווחת כרגע מה קיבלנו.

זבולון אורלב: גב' רוזנברג, את האיום על אשקלון אני שמעתי לפחות לפני חודש ימים.

לאה רוזנברג: אמת.

לאה רוזנברג: זה נושא שהוא לא נושא של משרד החינוך.

זבולון אורלב: את טועה.

לאה רוזנברג: יכול להיות.

זבולון אורלב: אני לא אומר שמשרד החינוך חייב לממן, אבל שר החינוך צריך להיות מוטרד שהולכת להיות שביתה, מה הוא עושה?

לאה רוזנברג: לא אמרתי שהוא לא מוטרד ולא אמרתי שלא מטפלים.

לאה רוזנברג: אמרתי שכרגע אני מדווחת מה יש.

לאה רוזנברג: אולי יגאל יודע לדווח מה מתקדם באשקלון.

לאה רוזנברג: יכול להיות שביום חמישי---

ציון פיניאן: בנושא המיגון, אני חושב שמשרד החינוך צריך להשבית שם.

אתי בנימין: הבוקר הזה אין שום התפתחות.

אתי בנימין: אני דיברתי עם ועד ההורים, אין שום התפתחות.

אתי בנימין: מתוך 22 מוסדות חינוך שם, 10 ממוגנים, השאר לא ממוגנים.

אתי בנימין: מה קורה אם יקרה שם---

זבולון אורלב: מה הטיפול באשקלון?

יגאל צרפתי: אנחנו, כמו שאתם יודעים, בונים עכשיו 13 בתי ספר חדשים ממוגנים ביישובי עוטף עזה.

יגאל צרפתי: לגבי אשקלון---

זבולון אורלב: בעקבות הישיבה שהיתה כאן בסוגיית המיגון בעוטף עזה, וכידוע היתה החלטת ממשלה מחודש ינואר להקצות 156.9 מיליון שקלים לבנות את המוסדות הממוגנים, 52 נקודה משהו יקצה משרד החינוך, והיתרה בסך 102 מיליון ראש הממשלה יחליט מי יממן, האם משרד האוצר או משרד הביטחון, אני מודיע לוועדה שבאותו יום קוימה ישיבה ולאחר ימים אחדים החליט ראש הממשלה והעביר לוועדה את תשובתו שהסכום הזה יחולק שווה בשווה בין משרד הביטחון לבין משרד האוצר.

זבולון אורלב: כלומר כל משרד יקצה 52 מיליון ומשהו, ובכך אני מקווה שהבעיה באה על פתרונה.

זבולון אורלב: למה אני אומר שאני מקווה?

זבולון אורלב: כי ראיתי כבר ראשי רשויות שפנו אלינו, הם כבר בירכו את השרים שהכל בסדר, אני חושב שהם קצת תמימים, כי ראינו שגם אם מחליטים, עדיין...

זבולון אורלב: כפי שאתה יודע, עוזר שר הביטחון להתיישבות, מר איתן ברושי, שהשתתף איתנו בישיבה, היה מאוד מאוד לא מרוצה אם הסכום הזה יוטל על משרד הביטחון, אז נראה אם הסכום הזה אמנם יועבר.

זבולון אורלב: אין לנו איום השבתה מעוטף עזה וברוך ה' שם הממשלה לכאורה קיבלה את כל ההחלטות וראש הממשלה החליט סוף סוף, אבל אנחנו מדברים על אשקלון.

יגאל צרפתי: הגוף המוסמך לקבוע אם רשות זו או אחרת ראויה לקבל אמצעי מיגון זה פיקוד העורף, זה לא אנחנו.

יגאל צרפתי: לנו אין שום סיי בעניין הזה.

יגאל צרפתי: הם קובעים את הסטנדרט.

זבולון אורלב: כלומר אתם אדישים אם תהיה שם השבתה בגלל המיגון?

יגאל צרפתי: לא, אבל מצד שני אין לנו שום יכולת לתת מענה בנושא שהוא לא בתחום הסמכות שלנו.

יגאל צרפתי: אני לא יודע לקבוע את מי צריך למגן ולמה.

יגאל צרפתי: זאת אומרת, זה שהחליטו ש-7 קילומטרים זה הרדיוס שבו ממגנים זו לא החלטה של משרד החינוך.

זבולון אורלב: מה עמדת המשרד?

זבולון אורלב: המשרד צריך לנקוט עמדה, או שהוא עוזר לוועדי ההורים לשכנע את מערכת הביטחון למגן גם את היתר, או שהוא עוזר למערכת הביטחון לשכנע את ההורים שמערכת הביטחון צודקת.

זבולון אורלב: משרד החינוך לא יכול לעמוד כצופה מהאו"ם.

זבולון אורלב: אם הייתי משרד החינוך, הייתי מנסה לשכנע את מערכת הביטחון שאין היגיון שחלק ממוגנים וחלק לא ממוגנים, מה עוד שרק לפני חודש נפל גראד במגרש משחקים.

זבולון אורלב: אני מכיר את מגרש המשחקים באופן אישי כי שני המחותנים שלי, כך יצא, גרים באשקלון, ואני קצת מכיר את העיר הזאת.

זבולון אורלב: זה לא שהשלום והשלווה הגיעו לאשקלון.

לאה רוזנברג: אני מוכנה להעביר מחר עדכון לוועדה.

זבולון אורלב: למה לא היום?

זבולון אורלב: אנחנו הרי מודיעים על הדיון הזה כבר לפני---

לאה רוזנברג: יש בג"צ תלוי ועומד בנושא הזה ותשובה המדינה צריכה להינתן, היא עדיין לא ניתנה.

זבולון אורלב: כמו שאת יודעת את עמדתי, שהיא לא תמיד מגובה על ידי היועצת המשפטית שלנו, שאנחנו לא נהיה אדישים למילוי תפקידנו לפקח על הרשות המבצעת בטענה שיש בג"צ או יש תביעה משפטית.

זבולון אורלב: שנת הלימודים מתחילה ב-1 בספטמבר ואנחנו לא יכולים להיות אדישים שיש בג"צ והמדינה עדיין לא ענתה.

זבולון אורלב: אז מה אם היא לא ענתה?

זבולון אורלב: אנחנו כן רוצים לדעת מה המדינה אומרת לילדי אשקלון שצריכים להתחיל ללמוד ב-1 בספטמבר, ומה עמדת משרד החינוך בסוגיה הזאת.

לאה רוזנברג: עמדת משרד החינוך שהם צריכים להגיע ללימודים ובתי הספר צריכים להיפתח.

אתי בנימין: לא---

לאה רוזנברג: זו עמדת משרד החינוך.

לאה רוזנברג: זאת אומרת, האיום בהשבתה---

זבולון אורלב: גם בלי המיגון?

לאה רוזנברג: משרד החינוך איננו המומחה לביטחון ולמיגון.

לאה רוזנברג: מי שקובע את זה, זה פיקוד העורף.

לאה רוזנברג: אם פיקוד העורף סבור שאפשר ללמוד במוסדות החינוך האלה, אנחנו מחויבים לקבל את דעתו.

לאה רוזנברג: אם יש השגות אחרות, ידע אישי של מישהו אחר, הוא לא רלוונטי לצורך זה.

זבולון אורלב: חלק ממוגן וחלק לא ממוגן?

זבולון אורלב: עמדתי הידועה היא שאני שולל השבתות של מערכת החינוך, אבל אני מוכרח להגיד שבעניין הזה אני חצוי.

זבולון אורלב: לא בלב שלם אני מוכן לפנות להורים ולהגיד להם 'אני אומר לכם, אני אחראי, תשלחו את ילדיכם לבתי הספר ולגני הילדים שהם לא ממוגנים והמיגון היחידי זה שבהישמע צבע אדום, תתחבאו מתחת לשולחנות'.

לאה רוזנברג: זה לא אתה אמרת, פיקוד העורף אמר.

זבולון אורלב: נער הייתי, גם בגרתי, פיקוד העורף זה לא מעמד הר סיני.

זבולון אורלב: הוא צריך גם להסביר למה חלק ממוגן ולמה חלק לא ממוגן.

זבולון אורלב: הסוגיה הזו מאוד מטרידה אותי.

זבולון אורלב: מה עוד שבשנה שעברה פתחנו את שנת הלימודים בבית ספר עמית באשקלון, כשב'עופרת יצוקה' הוא בית הספר שחטף את הפגיעה הישירה במרכז בית הספר, בחצר, ולו היו מתקיימים שם הלימודים, היה טבח, חס וחלילה, בתלמידים.

זבולון אורלב: אנחנו לא משחקים כאן באיזה שהוא דבר.

זבולון אורלב: האיום הבא?

לאה רוזנברג: לא איום.

לאה רוזנברג: שוב, היום אני אוספת את הנתונים, אז יכול להיות שבגבעתיים יש איזה איום בקשר לפיטורי מנהל בית ספר, אבל אני מביאה את זה כדוגמאות של נושאים---

עינת וילף: את יכולה לפרט על הנושא?

עינת וילף: אני מקבלת הרבה פניות לגבי חרותי בגבעתיים, מה בדיוק הסיפור שם?

לאה רוזנברג: הבוקר הדיווח אפילו לא התקבל במערכת שלנו.

זבולון אורלב: משהו קלוקל במערכת שלכם, אגב, אם רק הבוקר את מקבלת ידיעה שאני קיבלתי כבר לפני שבועיים או שלושה, על כך שיש כוונה לפטר מנהל או פיטרו.

לאה רוזנברג: את הכוונה לפטר קיבלתי.

לאה רוזנברג: מה שלא קיבלתי היה עדכון של המחוז על איום בהשבתה.

לאה רוזנברג: זה הדבר שלא קיבלתי עדיין.

לאה רוזנברג: אני יכולה לומר לכם שאם היום יש איום כזה רשמי בהשבתה, אז זה נושא שאנחנו נטפל בו.

עינת וילף: במה היה מדובר?

עינת וילף: להבנתי מדובר במנהל מצוין, בבית ספר מצוין, מהיום למחר פיטורים, על איזה רקע.

עינת וילף: יש כאן מצב שבאמת נראה בלתי סביר.

זבולון אורלב: אני מודה שלא לכך התכוונתי כשזימנתי את הישיבה הזאת.

זבולון אורלב: זימנו את הישיבה שלושה ימים לפני פתיחת שנת הלימודים מתוך ציפייה שמשרד החינוך מעודכן בכל הפרטים.

זבולון אורלב: שלושה ימים לפני פתיחת שנת לימודים עומדות להיות שביתות ואנחנו לא מקבלים עדכון מה קורה שם, מי מטפל, מה עושים.

זבולון אורלב: חבל.

לאה רוזנברג: אדוני היושב ראש, אם מותר לי.

לאה רוזנברג: אתם ביקשתם עדכון מחדר המצב לגבי---

זבולון אורלב: ממטה היערכות יום פתיחת שנת הלימודים.

לאה רוזנברג: המטה נערך, עם עדכונים ודיווחים שמתקבלים במנגנונים הרגילים, דרך המחוזות ודרך מנהלי המחוזות.

לאה רוזנברג: מה שהבאתי היום היו עדכונים.

לאה רוזנברג: חשבתי שזה יהיה נכון שאני גם מעודכנת בדברים שעדיין, מבחינה פורמלית, נמצאים בטיפול ואין לי עדיין תשובה.

לאה רוזנברג: יכול מאוד להיות שהיום אני שבה למשרד וכבר יש---

זבולון אורלב: מה בעניין גבעתיים?

לאה רוזנברג: בעניין גבעתיים, זה עדכון שכמוני, אתם...

לאה רוזנברג: לפחות מי שקרא את העיתונים הבוקר, קרא את זה.

זבולון אורלב: לא, אני יודע את זה לפחות שבועיים-שלושה.

לאה רוזנברג: את פיטורי המנהל כן, אבל לא את האיום בהשבתה.

לאה רוזנברג: עכשיו, בשובי למשרד, אני אבדוק אם יש בכך---

זבולון אורלב: מה עוד?

לאה רוזנברג: זהו.

זבולון אורלב: אלה שני הדיווחים שיש?

זבולון אורלב: אשקלון וגבעתיים?

לאה רוזנברג: כרגע, חברים, האיומים שיש אצלי זה איומים בעיקר, הרוב הגדול, מדבר על מינויי מנהלים או מורים שלא רוצים.

זבולון אורלב: איפה?

זבולון אורלב: אמרת 17 מקרים.

זבולון אורלב: נשמע מה הם.

לאה רוזנברג: במחוז חיפה יש איום בהשבתה בבית ספר מוריה, בקרית ים.

לאה רוזנברג: הם רוצים מנהלת אחרת.

לאה רוזנברג: אני חוזרת, וצר לי שאני חוזרת על זה, שיכול מאוד להיות שבינתיים התקבל עדכון שזה נפתר.

לאה רוזנברג: מחוז מרכז- בבית ספר ממלכתי דתי יסודי באלקנה, מנהל חוזר מחופשה ללא תשלום, ההורים מתנגדים לחזרתו.

זבולון אורלב: אני רק מתקן, זה לא ההורים רוצים, זה שלוש הרשויות המקומיות ששולחות לאותו בית ספר, אלקנה, אורנית ומועצה אזורית שומרון.

זבולון אורלב: רק לעדכן אותך.

זבולון אורלב: אני לא יודע למה דיווחים מגיעים אליי ולא אליכם.

זבולון אורלב: אלה אותם מכתבים שאני מקבל.

זבולון אורלב: בדרך כלל מי ששולח לשר, שולח לי העתק, או הפוך, או לשנינו ביחד.

זבולון אורלב: יש לי את כל המכתבים האלה.

לאה רוזנברג: גם לי.

לאה רוזנברג: הדיווח הגיע, הרשות תומכת בהורים במקרה הזה.

זבולון אורלב: היא לא תומכת, היא התובעת.

זבולון אורלב: היא הלכה למנהלת המחוז.

זבולון אורלב: לא ההורים עומדים שם בראש החץ, הרשות המקומית היא שעומדת בראש החץ.

זבולון אורלב: את מבינה לבד שאם ההורים רוצים, או הרשות המקומית רוצה, אלה שני דברים שונים.

לאה רוזנברג: בבאר יעקב, בית ספר ממלכתי דתי, מבקשים הפרדה מוחלטת בגידור בינו לבין מכון כושר פרטי.

לאה רוזנברג: בנוסף יש שם משרדים של המועצה בתחום בית הספר והם מבקשים הפרדה על ידי גידור.

לאה רוזנברג: בפתח תקווה ישנו איום, השלמת אישורי בטיחות לכל מוסדות החינוך שמזה שנתיים לא עברו אישור בטיחות מטעם הרשות.

לאה רוזנברג: בקרית עקרון- בית ספר קרית עקרון, ממלכתי.

לאה רוזנברג: יש חשש לאי פתיחת בית הספר, בעקבות מתח בין המנהלים לצוות המורים.

לאה רוזנברג: מפקחת בית הספר נמצאת שם כדי לטפל בנושא.

לאה רוזנברג: ראש העין, בית ספר ממלכתי טל, המנהל חוזר מחופשה ללא תשלום, ההורים מתנגדים לחזרתו וגם שם הרשות תומכת בבקשת ההורים.

לאה רוזנברג: בראשון לציון זו רשות שלמה ששם הסתדרות המורים הכריזה על סכסוך עבודה בנושא שקשור לרה-ארגון, מעבר בתי הספר היסודיים למבנה שש-שנתי.

לאה רוזנברג: יש גם איום בהשבתה על ידי חלק מההורים לגבי הנושא.

זבולון אורלב: לא הבנתי.

זבולון אורלב: הרי לפי מבני החינוך יש שש ושש.

לאה רוזנברג: בראשון היו חטיבות ביניים עצמאיות והם עשו רה-ארגון עכשיו בעיר.

זבולון אורלב: שלא יהיו חטיבות עצמאיות?

לאה רוזנברג: שהן תהיינה שש שנתיות.

לאה רוזנברג: התכנית הוצגה כבר לפני שלושה-ארבעה חודשים, או יותר, כן בהסכמות מסוימות.

לאה רוזנברג: הסתדרות המורים שם הכריזה על סכסוך עבודה.

זבולון אורלב: העירייה תומכת ברה-הארגון הזה?

לאה רוזנברג: העירייה יזמה את רה-הארגון הזה.

לאה רוזנברג: בבית ספר השיטה, ברחובות, ההורים מתנגדים לשיבוץ מורה, לאחר שנת עבודה.

לאה רוזנברג: בתל-מונד, ראש המועצה הודיע כי ועד ההורים המוסדי של בית ספר רבין מאיים בשיבוש פתיחת שנת הלימודים, מפני שהפסיקו את הקצאת השעות לתגבורים שהמועצה נהגה להוסיף.

לאה רוזנברג: בצפון יש איום בהשבתה בבית ספר בכרמיאל, מוריה, ממלכתי דתי, בשל הסעות תלמידים.

זבולון אורלב: מה שקורה בממלכתי דתי מוריה, דיברתי על זה עם המנהל הכללי כבר לפני למעלה מחצי שנה, והמנהל הכללי פתר את הבעיה לשנת תש"ע.

זבולון אורלב: החינוך הממלכתי דתי הוא היחיד בעיר ויש גם חינוך מוכר שאינו רשמי.

זבולון אורלב: החינוך המוכר שאינו רשמי לא מוגבל בהסעות, מסיע מבית לבית.

זבולון אורלב: אומר החינוך הממלכתי דתי, אם יפעילו עלינו, אנחנו לא יכולים לפעול בכללים אחרים, והם מבקשים להמשיך את הסדרי ההסעות הקיימים היום, למרות שזה לא עולה בקנה אחד עם ה-GIS המפורסם.

זבולון אורלב: אבל ברור לחלוטין שאם יופעל ה-GIS בכרמיאל, לא יהיה חינוך ממלכתי דתי.

זבולון אורלב: הואיל והמשרד הכריז הכרזה, שאני תומך בה במאוד מאוד, שיש צורך לחזק את החינוך הרשמי, אם לא רוצים לחסל את החינוך הרשמי הדתי בכרמיאל, צריכים להמשיך את הסדרי ההסעות.

זבולון אורלב: אני יודע שהנהלת המשרד מטפלת בזה, אם יש למנהל הכללי או למר יגאל צרפתי עדכון, אנחנו נשמח לשמוע.

זבולון אורלב: אני יודע שמטפלים ואני יודע שרוצים לפתור את הבעיה, כי כולנו מבינים שלא יכול להיות שיהיו שתי מערכות חינוך וכל מערכת יש לה כללים משלה, שם מסיעים כפי שרוצים, שם אין הגבלות ובחינוך הממלכתי דתי, גם אם תקום עמותת בית הספר, היא לא תוכל לעשות הסעות שלה, היא חינוך רשמי, אז החינוך הדתי עם ידיים קשורות, החינוך המוכר שאינו רשמי הוא עם ידיים פתוחות והדבר הזה לא יעבוד.

זבולון אורלב: אנחנו צריכים לתת לזה פתרון.

שמשון שושני: אין עדכונים.

זבולון אורלב: אין עדכונים.

זבולון אורלב: אני, אגב, הודעתי שאני אעמוד שם בראש השביתה.

זבולון אורלב: שם אנחנו נלך עד הסוף, לא יקום ולא יהיה שיהיו שתי מערכות שמשרד החינוך מממן אותן ולכל מערכת יש מערכת הסעה אחרת.

שמשון שושני: אני רק רוצה להעיר הערה ליושב ראש, שהחינוך העצמאי איננו מסיע כרצונו, הוא מוקצב פר קפיטה על ידי המשרד.

שמשון שושני: יש לנו עכשיו חילוקי דעות קשים מאוד עם החינוך העצמאי על רמת התקצוב ואין שם יד חופשית, אלא המדינה מתקצבת---

זבולון אורלב: אני לא דיברתי על תקצוב, אדוני המנהל הכללי.

זבולון אורלב: אני לא יודע איך הם מתוקצבים, אני יודע איך זה פועל בשטח.

זבולון אורלב: בשטח בכרמיאל מסיעים את החינוך המוכר שאינו רשמי, החרדי, כמעט את כל התלמידים, מבית לבית, או לפחות מרחוב לרחוב.

זבולון אורלב: יכול להיות שהם מתוקצבים, אני מציע שתיתן את התקצוב לחינוך הדתי והם ינהלו את ההסעות.

זבולון אורלב: תאמין לי, הם יוכלו להתחרות.

זבולון אורלב: אי אפשר שבמערכת אחת יפעל כלל אחד ובמערכת שנייה יפעל כלל שני.

זבולון אורלב: יכול להיות שהחינוך העצמאי גם משיג תרומות, יכול להיות, תאפשרו גם לחינוך הממלכתי דתי להשיג תרומות.

זבולון אורלב: גם אנחנו נשיג כספים קואליציוניים ונתגבר את ההסעות האלה.

זבולון אורלב: יכול להיות שנעשה את זה, אבל משרד החינוך לא מאפשר את זה, לדעתי בצדק, לחינוך הרשמי, כי צריך שיהיה סדר, אבל אי אפשר שהסדר יהיה רק בחינוך הרשמי ולא יהיה בחינוך המוכר שאינו רשמי.

זבולון אורלב: זה דבר בלתי מתקבל על הדעת.

זבולון אורלב: אני ממליץ, אדוני המנהל הכללי, שכמו שבשנה שעברה מצאתם פתרון נקודתי לכרמיאל, בהיותו בית ספר ממלכתי דתי יחידי ביישוב, אותו דבר גם יימצא פתרון הפעם.

זבולון אורלב: אני יודע שהמשרד עוסק בזה, אני מקווה שיימצא פתרון.

זבולון אורלב: אם לא, כמו שהצהרתי, כשלא היית פה, אני מתנגד עקרונית להשבתות ושביתות, אבל שם אם לא תהיה שביתה, בית הספר ייסגר.

זבולון אורלב: אז יש שתי אפשרויות, או שהוא ייסגר, או ש...

קריאה: צריך לסגור את המוכר שאינו רשמי

זבולון אורלב: לצערי למשרד החינוך אין סמכות לסגור.

זבולון אורלב: אין ספק ששם זה המקרה הקלאסי שהחינוך המוכר שאינו רשמי מאיים בעליל על קיומו של החינוך הרשמי הממלכתי דתי.

זבולון אורלב: אין ספק.

זבולון אורלב: והמנהל הכללי מכיר את התמונה.

זבולון אורלב: על כל פנים, אני הודעתי לוועד הורים שבשונה מעמדותיי הקודמות, אני אעמוד שם בראש השביתה.

זבולון אורלב: זה עבורנו קאזוס בלי, שלא יקום ולא יהיה הדבר הזה.

זבולון אורלב: אני מניח שיהיה גם מאבק ציבורי, יהיה גם מאבק פוליטי, אני מניח, חריף מאוד, אבל אנחנו לא נאפשר את קיום הדבר הזה.

לאה רוזנברג: יש את האיום שהוזכר כבר, בצפת, ויש שלושה מוסדות חינוך, בראמה ובריינה, שם יש איום בהשבתה.

לאה רוזנברג: ועדי המורים שם מאיימים לשבות בגין אי תשלום משכורות של הרשות המקומית.

זבולון אורלב: איך זה יכול להיות?

זבולון אורלב: יש חוק.

לאה רוזנברג: הרשות בראמה ובריינה כנראה מעכבת את---

זבולון אורלב: זה לא יכול להיות.

זבולון אורלב: יש חוק ייעוד כספי חינוך ברשויות המקומיות---

שמשון שושני: זה יסתדר עד ה-1 בספטמבר.

זבולון אורלב: זאת עברה פלילית של רשות מקומית שלוקחת כסף מהחשבון המיוחד שאליו משרד החינוך חייב, על פי החוק, להזרים, ולא לשלם משכורות אלא לעשות בזה דבר אחר.

זבולון אורלב: זאת עברה פלילית.

זבולון אורלב: גם אי אפשר לעקל את הכספים האלה.

זבולון אורלב: אני גם מכיר את זה שיזם את החוק הזה.

זבולון אורלב: זה אחד החוקים הראשונים שלי, אגב, בקדנציה הראשונה שלי בכנסת, בהתנגדות הממשלה.

זבולון אורלב: הממשלה אז התנגדה לחוק הזה.

זבולון אורלב: מאז באמת לא היו שביתות ברשויות המקומיות בגלל אי תשלום משכורות.

זבולון אורלב: זה היה ממש רעה חולה במגזר הערבי, בעיקר, אבל לא רק במגזר הערבי.

זבולון אורלב: במגזר הערבי זה בלט.

זבולון אורלב: בגלל הגירעונות שיש ברשויות המקומיות, היו מעקלים כספים, משרד החינוך היה מעביר את שכר הלימוד והיו מעקלים את הכספים.

זבולון אורלב: עשינו הפרדה, יש חשבון מיוחד.

זבולון אורלב: זאת אומרת, חייבים לפתוח חשבון מיוחד, משרד החינוך חייב להזרים רק אליו---

קריאה: מה קורה כשהרשות משתמשת בכספים?

זבולון אורלב: זו עברה פלילית.

זבולון אורלב: זה כמו שהוא גונב כספים.

זבולון אורלב: אפשר לגנוב כספים?

זבולון אורלב: אותו דבר, זו גניבת כספים.

זבולון אורלב: זו עברה פלילית, כמשמעה, ואני יודע שבעקבות זה אין שביתות.

זבולון אורלב: אבל אם המנהל הכללי אומר שעד ה-1 לחודש זה ייפתר...

קריאה: מי מגיש את התלונה?

זבולון אורלב: עשינו בחוק שכל מורה וגם ארגון המורים יכולים להגיש תלונה, לא רק משרד החינוך.

זבולון אורלב: פתחנו את אפשרות התלונה בפני כל אחד.

זבולון אורלב: בוודאי ארגוני המורים יכולים להגיש את התלונה והם משתמשים בזה ולמיטב ידיעתי זה אחד החוקים שכן עובדים מצוין.

זבולון אורלב: אלה הדיווחים והבטחת שנקבל אחר הצהריים דיווח בכתב?

זבולון אורלב: אם אפשר לקבל אחר הצהריים, בסוף היום, או מחר בבוקר לכל המאוחר, עדכון מעודכן איפה יש איומי השבתות, עירוניים ונקודתיים.

זבולון אורלב: כן, מר שוחט.

אילן שוחט: תודה רבה על זכות הדיבור בפעם השנייה.

אילן שוחט: אני שמעתי, וטוב שבאתי לפה לשמוע, ואני רוצה גם בראשית דבריי לומר שאין בכוונתנו להשבית בצפת.

אילן שוחט: אנחנו נעשה הכל על מנת לפתוח את שנת הלימודים כסדרה ואני מאוד מתחבר להמלצה של אדוני היושב ראש ומערכת החינוך בצפת ערוכה ומוכנה, ואנחנו מאוד רוצים לפתוח.

אילן שוחט: אני פונה פה גם לכבוד היושב ראש וגם למכובדי, המנהל הכללי, תעזרו לנו לפתוח.

אילן שוחט: שמעתי פה את הטיעונים של חדר כושר שמפריד, עם גדר שצריך לעשות או איזה מינוי מנהל שעשו, או מורה, אני מוכן לקחת עליי את כל הצרות ששמעתי פה לצפת, בתנאי שיפתרו את הבעיה שלי שהיא בעיה קיומית.

אילן שוחט: בצפת מדובר בבעיה קיומית.

ג'מאל זחאלקה: אני לא ממליץ לך.

אילן שוחט: כל הבעיות האלה ניתנות לפתרון.

אילן שוחט: ג'מאל זחאלקה:     בית ספר שמינו בו מנהל שההורים לא רוצים אותו, זו צרה צרורה.

אילן שוחט: גם אצלי בצפת החלפתי שישה מנהלים בתוך בתי ספר בתוך שנה.

אילן שוחט: יש צעקות, אבל אם עושים את זה נכון וחכם, אפשר לפתור את הבעיה הזאת.

אילן שוחט: אני רוצה לדבר על הסוגיה של הקיום של העיר צפת.

אילן שוחט: הצגתי בראשית דבריי, לא היו פה כל חברי הכנסת, אני אחזור בקצרה על בעיית ההסעות מ-1,700 תלמידים שהיו מוסעים ל-600 תלמידים כרגע.

אילן שוחט: לצפת יש בעיות ייחודיות לעיר הזאת---

זבולון אורלב: מר שוחט, אני מתנצל, אני לא נותן לך את הפריבילגיה הזאת.

אילן שוחט: אני רוצה להתייחס לסוגיה השנייה---

זבולון אורלב: אני רק רוצה להזכיר לך שהמנהל הכללי סיכם שאתה תגיש את הפנייה בצורה מסודרת והנושא יועלה לוועדה העליונה להסעות, בראשותו של המנהל הכללי.

אילן שוחט: אני אבקש רק שזה יהיה לפני ה-1 לספטמבר.

שמשון שושני: זה לא יהיה, אני כבר אומר לך.

אילן שוחט: לא יהיה, אז לא נשלח.

אילן שוחט: זו ועדה שאפשר לכנס אותה, תלוי כמה אתם רוצים שזה יהיה.

אילן שוחט: בגלל זה אני פונה אליך לעזור לנו, ואם אתה רוצה לעזור לנו, אתה יכול לכנס אותה.

זבולון אורלב: מר שוחט.

זבולון אורלב: יש לי שאלה למנהל הכללי, מתי, לפי הערכתך, הוועדה תכונס?

שמשון שושני: רק אחרי החגים.

שמשון שושני: היא כונסה לפני שלושה ימים ודנה לפני שלושה ימים.

שמשון שושני: רק אחרי החגים, המנהל הכללי איננו פנוי.

שמשון שושני: יכול להיות שוועדת ההסעות בראשותו של מר יגאל צרפתי---

זבולון אורלב: לא, אני רוצה בראשותו של המנהל הכללי.

זבולון אורלב: הואיל ובספטמבר יש, נדמה לי, כ-14 ימי לימודים, תשקול מה אתה רוצה לעשות.

זבולון אורלב: אני ממליץ בפניך להסיע במתכונת של שנה שעברה, לקחת את הסיכון הזה, לומר להורים שההסעות האלה הן על חשבון העירייה עד שתכונס ועדה עליונה, ותשאיר את ההחלטות הסופיות שלך לאחרי החגים.

זבולון אורלב: זאת המלצתי בפניך.

ציון פיניאן: אני חושב שההמלצה היא די נדיבה, כי להשבית תמיד אתה יכול להשבית.

ציון פיניאן: רק שהחגים יעברו בשלום ואז...

אילן שוחט: צפת לא תפתח את הלימודים.

אילן שוחט: אם זו התשובה שלו, אני מודיע כאן חגיגית, תרשמי במטה החירום שלכם, איך שזה נקרא, צפת לא פותחת את הלימודים.

אילן שוחט: גם בסוגיית ההסעות, אפשר לכנס את הוועדה, זה עניין של רצון טוב ואם רוצים אפשר לעזור.

אילן שוחט: אתם יודעים על הבעיה הזאת כבר לפני ארבעה חודשים ויודעים על הבעיה הזאת לפני שבוע והעקשנות הזאת...

אילן שוחט: בסדר, שמי שצריך שישא באחריות.

אילן שוחט: דבר שני, סבסוד גילאי שלוש.

אילן שוחט: אני גם מודיע פה בפני כל החברים הנכבדים, זה שהוציאו את צפת מאזורי העדיפו וזרקו אותנו החוצה פעמיים, פעם אחת בסבסודי גילאי שלוש, ואף אחד לא יודע להסביר לי למה כרמיאל מקבלת, מגדל העמק ועפולה מקבלים, כל הערים ברמת סוציו אקונומית 6 ו-7 מקבלות, היסוד של החוק של סבסוד גילאי שלוש נועד לעזור למשפחות חלשות, לילדים והורים שאין להם את האפשרות...

אילן שוחט: ייפתחו בצפת מעונות פיראטיים, עם ילדים שיהיו עם נשיכות וקשורים לכיסאות והאוכלוסייה החזקה שלי תעזוב ולא תגור בעיר הזאת.

אילן שוחט: זה דבר אחד שכרגע נמצא בדיון של בג"צ, עם עקשנות מאוד מאוד חזקה מבחינתכם.

אילן שוחט: הדיון הוא בינואר, אבל אני לא פותח עד שאני לא מקבל מימון ביניים לאותן משפחות חד הוריות ואותם אנשים שאין להם את היכולת, לפחות בתקופה הזו, עד הדיונים של הבג"צ.

אילן שוחט: מה שיחליט הבג"צ, אני אכבד.

אילן שוחט: העלות של זה בשנה היא 2.2 מיליון, הפער בהסעות בסך הכל מ-600 תלמידים ל-1,452, אני לא רוצה 1,700, על פי המפה שהבאתי איתי פה, מזג האוויר, הטופוגרפיה, המיוחדות של צפת, שכונת אגברה שאני צריך להסיע לגוש חלב ולטובה, שאני מקבל עליהם מחיר של נסיעה מקומית וזו נסיעה בין עירונית, המבנה הטופוגרפי, צפת צריכה טיפול מיוחד.

אילן שוחט: זה נמצא פה, אני צועק פה צעקה מרה של תושבי העיר.

אילן שוחט: אני מודיע לכם שאם אני לא מקבל את מימון הביניים, לפחות בשביל לתת את הפתרון לגילאי שלוש, ואם לא מתכנסת הוועדה, והתוצאות שלה...

אילן שוחט: אני גם רוצה לראות אותן, שהן לפחות סדר גודל של מיליון שקל, סך הכל, אני מבקש 2 מיליון שקלים לתת לי לפתוח את שנת הלימודים, אני בתכנית הבראה, אני בדירוג סוציו אקונומית 3, אתם גוזרים גזרות פה למעלה, מוציאים אותנו מאזורי עדיפויות ואומרים לי 'עכשיו תתמודד, תשלח את הילדים האלה לבית הספר'.

אילן שוחט: אם אלה התשובות, אז פנינו למלחמה וחבל מאוד, וזאת תהיה מלחמה לא רק על הדברים האלה, על כל מה שהעיר צפת סבלה במשך שנים, כולל הטבות מס של 13% שחצור וקרית שמונה מקבלות וכל האזור מקבל ונוצר פה עוול אדיר, והעיר הזאת הולכת ונגמרת לאט לאט, והיא היום נמצאת בנקודה קריטית.

אילן שוחט: יש בית ספר לרפואה שעומד לקום שם, שכונות חדשות, ואם לא תהיה מערכת חינוך ראויה וטובה...

אילן שוחט: זה מה שאנחנו מבקשים.

אילן שוחט: אנחנו לא באים מתוך מסכנות ולא באים כעיר חלשה.

אילן שוחט: אנחנו באים מתוך עוצמה וחוזק, לקבל מה שכל הערים מסביבות מקבלות.

אילן שוחט: לא פחות ולא יותר.

אילן שוחט: ומה שמיוחד לגור על ההר הזה שנקרא צפת, תכירו בזה.

אילן שוחט: תודה רבה.

אברהם מיכאלי: אדוני ראש העיר, מתי היתה ישיבה בפעם האחרונה שטיפלה בכל המכלול של הבעיות שאתה מזכיר היום?

אילן שוחט: השר היה אצלנו לפני שלושה וחצי חודשים, בטקס קבלת מלגות במכללת צפת, הנושא הזה הועלה בפניו.

אילן שוחט: העלינו את זה בפני המחוז, אנחנו מדברים על זה כל הזמן.

אילן שוחט: עם גילאי שלוש דנו פה בוועדה הזאת, יצאנו חסרי אונים, אין מה לעשות, בעקבות בג"צ עדאללה צפת יצאה החוצה.

אילן שוחט: למה לא יצאו שאר הרשויות?

אילן שוחט: יד נעלמה, אף אחד לא יודע להסביר למה.

אילן שוחט: אז למה שאנשים יבואו לגור בצפת?

אילן שוחט: אין הטבות מס, את גילאי שלוש לך תרשום במעונות יוקרתיים וההסעות?

אילן שוחט: תן לילדים ללכת ברגל.

אילן שוחט: אני מקווה מאוד שהדברים מגיעים למקומות הנכונות.

אילן שוחט: אני אומר לכם, תהיה מלחמה מאוד קשה בנושא.

זבולון אורלב: אני מציע שתמתין עם המסקנות שלך עד סוף הדיון בוועדה.

זבולון אורלב: חבר הכנסת ציון פיניאן, בבקשה.

ציון פיניאן: כצפוני שמכיר את העיר צפת, העיר צפת מבחינת המצב הסוציו אקונומי היא הגרועה והקשה ביותר בין כל ערי הצפון, יותר קשה אפילו מבית שאן.

ציון פיניאן: מה שביקש היושב ראש, בנושא של ההסעות, אני גם מבקש, אבל לגבי הנושא של גילאי שלוש, חייבים לפתור את הבעיה הזו, חייבים למצוא פתרון לבעיה של גילאי שלוש.

ציון פיניאן: אם אנחנו באים ומבקשים מראש העיר בנושא של ההסעות, אנא המתן עד אחרי החגים, בנושא של גילאי שלוש, אי אפשר לחכות.

ציון פיניאן: אני בטוח שהיושב ראש ועוד כמה חברים פה מכירים את הבעיות בצפת, וכולם מודעים לבעיות, כי אנחנו לפחות בתקופת החגים הקרובים כולנו בצפת, אם זה להתפלל, והפעם נצטרך להתפלל גם על המצב הסוציו אקונומי של צפת, אבל אני ממש מבקש מהמנהל הכללי של המשרד, לבוא לקראת העיר בנושא של גילאי שלוש, לבוא לקראתם.

ציון פיניאן: זו זעקה שזועקת, ואני מכיר אותה מקרוב.

אילן שוחט: אנחנו לא מסכנים, אני לא רוצה שמפה ייצא שצפת היא עיר מסכנה.

אילן שוחט: צפת היא עיר מתפתחת , צפת היא עיר שרוצה לצעוד קדימה, שלא ייצא מכאן שצפת מסכנה, אנחנו חזקים ואנחנו באים מתוך חוזק, לא מתוך חולשה.

זבולון אורלב: אדוני המנהל הכללי, האם הוועדה יכולה לקבל איזה שהוא הסבר מה קרה שצפת לא נמצאת בהסדר של 3-4?

שמשון שושני: משום שהיא איננה נכללת באזורי עדיפות לאומית בחינוך.

זבולון אורלב: למה?

זבולון אורלב: אם חבר הכנסת פיניאן, שהוא איש הצפון, אומר שמצבה של צפת קשה אפילו יותר מכל ערי הצפון---

שמשון שושני: היא פנתה לבג"צ ויחליט הבג"צ אם החלטת המשרד היתה נכונה או לא נכונה.

אילן שוחט: למה כרמיאל כן ו---

זבולון אורלב: מר שוחט, תאפשר לנו בבקשה.

זבולון אורלב: מותר לכנסת לקבל הסבר, בלי שום קשר לבג"צ.

זבולון אורלב: מה הדבר הזה?

זבולון אורלב: אני לא מקבל כאלה תשובות, שיש בג"צ.

זבולון אורלב: אנחנו מפקחים עליכם ואתם חייבים לתת לנו הסבר, אתם חייבים, זו חובה עליכם לתת לנו הסבר מדוע צפת לא וכרמיאל כן וטבריה כן, חצור כן, עפולה כן, למה צפת לא?

זבולון אורלב: מישהו יכול להסביר את הדבר הזה?

שמשון שושני: אני מציע הסברים בישיבה הבאה.

זבולון אורלב: מתי בישיבה הבאה?

שמשון שושני: לא יודע, כשתחליט הכנסת ניתן הסברים.

זבולון אורלב: מר שושני, הישיבה תהיה כנראה ביום חמישי.

שמשון שושני: לא לפני פתיחת שנת הלימודים.

זבולון אורלב: זה אחרי פתיחת שנת הלימודים.

שמשון שושני: אותם הנימוקים שניתן ל---

יעקב כץ: תשבית את העיר.

יעקב כץ: זו השיטה היחידה, בדרך אחרת זה לא הולך, הם יזחלו אליך, כולל שושני, כולל המנהלים, ובדרך הזאת תקבל את הכסף.

יעקב כץ: רק בדרך הזאת.

זבולון אורלב: כמה זמן אתה צריך כדי לתת את ההסברים?

שמשון שושני: אני חושב שבשלושה שבועות יהיו הסברים.

זבולון אורלב: לא, לא, לא.

יעקב כץ: אנחנו נבוא לבקר וניתן לך עידוד, ונגיד לך שכולנו איתך.

יעקב כץ: בפעם הבאה אנחנו ננהל את המדינה---

קריאה: לתשובה אחת צריך לחכות---

מירב ישראלי: בתשובה שהוצגה הוצגו הקריטריונים?

דורית מורג: בזמנו היו---

זבולון אורלב: מה זה מעניין אותי?

מירב ישראלי: זה מה שאתה רוצה, הקריטריונים לקביעת היישובים.

דורית מורג: בעקבות בג"צ עדיפות לאומית שפסל את הקריטריונים של משרד החינוך, בקריטריונים החדשים צפת לא נכנסה.

דורית מורג: עכשיו יש דיון---

אילן שוחט: גם בחדשים אני לא נכנס?

זבולון אורלב: מר שוחט, אני מבקש ממך לגלות איפוק, קיבלת רשות דיבור מעל ומעבר.

דורית מורג: עכשיו מתקיים דיון במשרד החינוך האם יש מקום לקריטריונים נוספים אחרים.

מירב ישראלי: יכול להיות שיהיה שינוי.

דורית מורג: יכול להיות שיהיה שינוי ודנים בשינוי, לכן גם אי אפשר עכשיו לתת תשובות מלאות.

זבולון אורלב: חברים, אני שוב אומר, כבודו של בג"צ במקומו מונח, אין רשות אחת נוגעת...

זבולון אורלב: אנחנו חייבים לקיים את חובתנו כדי לקבל הסבר מה קרה כאן שמערכת החינוך בצפת איננה זוכה לעדיפות לאומית, כפי שכל הערים מסביבה, מצפון, מדרום, ממזרח וממערב, זוכות.

זבולון אורלב: את ההסבר הזה אנחנו חייבים לקבל.

זבולון אורלב: אדוני המנהל הכללי, אני חושב שנעשה את הישיבה הזאת בשבוע הבא, אחרי פתיחת שנת הלימודים.

שמשון שושני: לא נהיה מוכנים, רק אחרי החגים.

זבולון אורלב: לא, אנחנו לא מקבלים את זה.

זבולון אורלב: אני לא יכול.

אנסטסיה מיכאלי: הנושא שהעליתי בזמנו לגבי נשירה של תלמידים---

זבולון אורלב: רגע, חברת הכנסת מיכאלי, אנחנו כרגע לא עוסקים בנשירה של התלמידים.

אנסטסיה מיכאלי: כמובן, אני פשוט אומרת שכל פעם אומרים שהדיונים יהיו בעוד חודש וזה נתקע.

שמשון שושני: אנחנו היינו מוכנים עם נתוני הנשירה.

זבולון אורלב: אני לא יודע איך הגעתם לנשירה עכשיו.

שמשון שושני: אני מוכן לעשות את זה מחר בבוקר.

זבולון אורלב: אז תעביר לי ולה.

זבולון אורלב: המנהל הכללי אומר שמחר בבוקר יעבירו לוועדה ויעבירו אלייך את נתוני הנשירה.

אנסטסיה מיכאלי: תודה רבה.

אנסטסיה מיכאלי: היה שווה לבוא לכאן רק בשביל לבקש את זה.

אנסטסיה מיכאלי: לפני כן אמרו שעוד חודש---

זבולון אורלב: כרגע יש איום השבתה בצפת.

אלכס מילר: בגלל שאנחנו בפתיחת שנת הלימודים ואני יודע שמשרד החינוך עסוק כולו בעניין של פתיחת שנת הלימודים, האם אפשר לקחת את ההצעה של חבר הכנסת אורלב ולעשות אותה קצת משופרת ולהגיד שעד שהמשרד יוכל לעשות את הישיבה, עד שהוא באמת יגיע לאותן המסקנות, עד אז הוא מחויב בכל הנושא של ההסעות בצפת ובמידה ותתקבל החלטה שונה ממה שיש היום, הקיזוזים ייעשו מול הרשויות.

אלכס מילר: למה להטיל את זה ישירות על הרשות?

אלכס מילר: אני כן חושב שמשרד החינוך יכול לעשות לעצמו חודש-חודשיים, להיות מחויב לנושא של ההסעות ובמידה ואחרי החגים תהיה אותה ישיבה, גם העיר לא תהיה לחוצה מבחינת העניין התקצובי ולא צריך לחכות לישיבה במשרד החינוך---

שמשון שושני: ---מפני שזה מימון שלא לפי קריטריונים.

אברהם מיכאלי: איך עד עכשיו מומן?

אברהם מיכאלי: הבנתי שבחצי השנה האחרונה זה מומן.

אלכס מילר: על איזה סכום מדובר?

אילן שוחט: 2 מיליון שקלים לכל השנה.

אילן שוחט: לגילאי שלוש זה 2.2, אבל אני צריך לפחות מיליון לפתוח את הגנים להורים.

אילן שוחט: אמא חד הורית לא תשלם 800 שקלים בחודש, כשהיא היתה משלמת 300 שקלים בשנה.

אילן שוחט: מ-300 שקל בשנה, 800 שקל בחודש.

זבולון אורלב: חברים, כל עוד אין הסבר, אדוני המנהל הכללי, הרגשתי היא שחברי הוועדה סבורים שאין שום הצדקה לכך שצפת לא נכללת ביישובי העדיפות הלאומית לצורך שכר הלימוד בגני הילדים.

זבולון אורלב: אני מוכן לעכב החלטה דרסטית כזאת, שהיא בנויה על כך שלמשרד אין הסבר, אבל הוועדה לא מוכנה לחכות עד אחרי החגים.

זבולון אורלב: למה לחכות עד אחרי החגים?

זבולון אורלב: הרי זו לא בעיה שבאה בהפתעה.

דורית מורג: המשרד כרגע עסוק בבחינה האם יש מקום לקריטריונים נוספים, כך שיוכלו אולי להיכנס ישובים נוספים, שזה לא רק עיריית צפת, יש שם ישובים אחרים.

זבולון אורלב: אנחנו לא מבינים למה בקריטריונים הקיימים, עזבי קריטריונים חדשים...

זבולון אורלב: אני לא טמבל מוחלט ולא מבין למה עפולה, כרמיאל, טבריה, בית שאן, חצור, קרית שמונה בפנים וצפת לא.

זבולון אורלב: לא קריטריונים חדשים.

דורית מורג: זה בדיוק הנושא שנמצא בדיון בבג"צ.

דורית מורג: הנושא הזה נמצא עכשיו בחשיבה...

דורית מורג: זאת גם התשובה לבג"צ.

זבולון אורלב: תסלחי לי, זה לא מעניין אותנו מה אתם צריכים להשיב לבג"צ.

זבולון אורלב: אתם צריכים להשיב לוועדת החינוך, הבג"צ לא פוטר אתכם מלהשיב לנו.

זבולון אורלב: תשלימי עם הדבר הזה.

שמשון שושני: אז אני ביקשתי, כדי להשיב לוועדת החינוך, עד אחרי החגים.

זבולון אורלב: זה חודש וחצי.

שמשון שושני: אתה מתאר לעצמך במה אנחנו עוסקים בשבועות הבאים.

זבולון אורלב: בסדר, ב-1 לספטמבר בצהריים, אדוני המנהל הכללי, מניסיון שלך ושלי, אתה משוחרר מפתיחת שנת הלימודים.

שמשון שושני: הלוואי וזה היה נכון.

זבולון אורלב: כן, זה נכון.

אלכס מילר: יש אפשרות לעשות את מה שהצעתי?

זבולון אורלב: המנהל הכללי טוען שלא, שהוא עובר על חוק יסודות התקציב.

זבולון אורלב: אני לא בטוח בזה, כי הצעתי לו לתת מקדמה, אבל הוא...

אלכס מילר: אין שום דרך לתמוך בעיריית צפת בינתיים במיליון שקל, גם אם זה לא במסגרת של---

יעקב כץ: כבוד היושב ראש, הלוא זה ידוע ששבוע אחרי שהוא ישבית את העיר, ישמעו שצפת לא לומדת, ימצאו פתרון.

יעקב כץ: למה דבר שימצאו מחר לא ימצאו היום?

יעקב כץ: הלוא זה מה שיהיה.

יעקב כץ: עיר שלמה שלא לומדת...

יעקב כץ: זו הצעתי, בגלל העובדה ששושני אומר שזה רק אחרי החגים והם לא נותנים הסבר---

זבולון אורלב: אני כרגע מפריד בין בעיית ההסעות---

יעקב כץ: וייהרג העולם.

זבולון אורלב: אני מפריד בין בעיית ההסעות לבין בעיית שלוש-ארבע.

שמשון שושני: זה לא רק צפת, זה עוד 20 רשויות אחרות, שכל אחת מהן סיפור צפת.

אילן שוחט: לא נכון, אף אחת לא דומה לצפת

ציון פיניאן: אין כמו צפת.

שמשון שושני: אין כמו צפת?

אילן שוחט: נכון, עובדה שהם לא צועקים.

אילן שוחט: איפה הם?

ציון פיניאן: כל הצפון בפנים, צפת בחוץ.

ציון פיניאן: איך זה?

שמשון שושני: אין כמו צפת, אבל יש כמו ערד בדרום.

אילן שוחט: עוד פעם, זה ערד, מצפה רמון וצפת ואילת.

שמשון שושני: אז אני מציע פעם נוספת, היות וזה מחייב אותנו לדיון מאוד משמעותי במשרד, שיתקיים על זה דיון אחרי החגים, לתת לנו לעבוד.

אילן שוחט: אבל תן לי לפתוח את שנת הלימודים.

שמשון שושני: אל תפתח.

אילן שוחט: אין בעיה, אנחנו לא נפתח.

זבולון אורלב: אני רוצה להפריד בין שלוש-ארבע לבין בעיית ההסעות.

זבולון אורלב: אני לא אופטימי ביחס להסעות, אבל תחושתי היא שהמצב לא יישאר כמו שהוא, כי אני לא רואה שום היגיון ושום שכל ישר בקיצוץ מ-1,700 ילדים מוסעים ל-600 ילדים.

זבולון אורלב: משהו כאן לא מסתדר לי.

זבולון אורלב: אני מניח שוועדה עליונה תמצא איזה שהוא פתרון באמצע.

זבולון אורלב: אני לא יודע אם יגיעו ל-1,400 שלך, אבל אני מעריך כך, ולכן אני אומר לך שלהערכתי, הואיל ומדובר בהוצאה של חצי חודש, אני מציע לך כרגע לספוג אותה בתקווה שמשהו יסתדר.

זבולון אורלב: על זה לא להשבית את מערכת החינוך.

זבולון אורלב: ביחס לשלוש-ארבע, אני מוכרח לומר לך שאם זאת עמדת הוועדה, אני רואה על פניהם, אנחנו לא מוצאים שום הצדקה שצפת, שכרגע אנחנו דנים בה ולא דנים על ערד ולא דנים על מקומות אחרים, תהיה שונה מכל יתר ערי הצפון.

שמשון שושני: אדוני היושב ראש, זה לא היה על סדר היום, היום, הייתי מתכונן לישיבה, ולכן אני מבקש לדחות עד שהמשרד יסיים את ההתארגנות שלו.

זבולון אורלב: המנהל הכללי, אתה נותן יותר מדי זמן.

זבולון אורלב: אנחנו מבקשים לקצר את לוח הזמנים.

זבולון אורלב: הטענה שלך צודקת, אבל רק אם אפשר לקצר את לוח הזמנים.

דורית מורג: רק לסבר את האוזן, מדובר בשלוש-ארבע שלא חל עליהם חוק לימוד חובה.

דורית מורג: מדובר בהטבה שנתן המשרד לגילאי שלוש-ארבע בתשלום שכר לימוד.

דורית מורג: חוק לימוד חובה חל לגבי שכונה מסוימת בצפת וזה כמובן מתקיים.

דורית מורג: הוויכוח, שהוא ויכוח ודאי ראוי, הוא מי זכאי לתוספת הטבה לגבי שכר לימוד.

זבולון אורלב: אנחנו מדברים על מדוע ההטבה הזאת חלה על כרמיאל וכל הערים שהזכרתי, על כל ערי הצפון, כפי שאמר חבר הכנסת ציון פיניאן, ומאחר והוא טבריאני חזקה עליו שהוא יודע את הנתונים יותר טוב מאיתנו, ולא חלה על צפת.

זבולון אורלב: זאת השאלה שלנו.

דורית מורג: זו שאלה במקומה, ועדיין לא מדובר בלימוד חובה.

דורית מורג: זאת אומרת מדובר בגילאי שלוש-ארבע, שהיום הורים שמבקשים זאת, שהם במצב אישי סוציו אקונומי נמוך, יכולים להגיש בקשה פרטנית והם מקבלים סיוע בנושא הזה.

זבולון אורלב: הזכיר לך ראש העיר מה ההבדל בין ההטבה לבין המצב הנוכחי והפערים כאן הם פערים מאוד מאוד גדולים.

דורית מורג: בסדר, אבל אנחנו לא מדברים על לימוד חובה, אנחנו מדברים על הטבה ש---

זבולון אורלב: אז מה?

זבולון אורלב: למה בכרמיאל כן וכאן לא?

זבולון אורלב: אז מה?

דורית מורג: בסדר, זה הנושא שלגביו---

אילן שוחט: את גוזרת גזר דין מוות על העיר הזאת.

אילן שוחט: את אומרת לחלשים, רק חלשים תבואו, החזקים, לכו לערים מסביב.

זבולון אורלב: זאת לא טענה אם זה לימוד חובה או לא חובה.

זבולון אורלב: גם אם תקציב תנועות הנוער היה בפערים כאלה היינו שואלים את אותה שאלה.

זבולון אורלב: זה לא קשור לחובה או לא חובה.

זבולון אורלב: בי"ת, כמו שאת יודעת היטב, כיועצת משפטית, יש חוק חינוך חובה בגילאי שלוש-ארבע שהממשלה מעת לעת דוחה את יישומו והוא חל היום רק על כ-20% מהילדים הלומדים בגני ילדים ועברו כבר שנים רבות מאז הממשלה הרחיבה.

זבולון אורלב: זה לא שהוא לא חינוך חובה, עדיין המדינה לא החילה את החובה כפי שהיא היתה בעצם, ברוח החוק, צריכה להחיל.

זבולון אורלב: זה לא מדויק מה שאת אומרת.

זבולון אורלב: יש עוד חוק אחד, חוק יום חינוך ארוך.

זבולון אורלב: אלה שני חוקים שהמדינה תמיד דוחה, באישור הוועדה, צריך לומר, לצערי.

זבולון אורלב: חברים, המנהל הכללי, אולי בכל זאת, אני אסכים שלא נקבל כרגע החלטה, ואתה תסכים לקצר את לוח הזמנים.

שמשון שושני: לא, אם זו היתה בעיה פרטנית של צפת בלבד---

זבולון אורלב: זה ארבע ערים כנראה, כפי שאני שומע.

שמשון שושני: לא, יותר ערים, ואם זו היתה בעיה פרטנית, אפשר היה לקצר.

שמשון שושני: זו בעיה יותר עקרונית, שקשורה גם בבעיה תקציבית.

שמשון שושני: אני מבקש זמן, היות וכמו שיושב ראש הוועדה אמר, יש 14 ימים, אני מציע לתת לנו לפתוח את השנה, לטפל בכל הבעיות ומיד אחרי החגים נבוא לוועדה עם ההסברים, או שנמצא הרחבה למה שעשינו עד היום, או שלא נמצא ונסביר.

יעקב כץ: אנחנו אנשים עם איי-קיו נמוך, אבל סתם ככה, מה אתה חושב?

יעקב כץ: מה ההסבר שכרמיאל וכל הערים מסביב כן וזה לא?

יעקב כץ: צריכה להיות איזה שהיא סברה, כי צפת היא לא עיר עשירה והמצב הסוציו אקונומי קשה.

יעקב כץ: סתם ככה, שנבין על מה מדובר.

יעקב כץ: סתם תן איזה סברה, שנלך עם זה הביתה.

שמשון שושני: זו קבוצה של ישובים שלא נכללה וייתכן ש---

זבולון אורלב: אנחנו נקיים ישיבה ביום ראשון, ה-3 לאוקטובר, זה יום ראשון הראשון אחרי החגים, גם בסוגיה של גילאי שלוש-ארבע בארבע הרשויות, צפת, מצפה רמון, אילת וערד וגם קצרין, להבין מה הקריטריונים, מדוע אינן נכללות בעדיפות לאומית, וכן נרצה לשמוע תשובה, אדוני, באשר להסעות של צפת.

זבולון אורלב: אני שוב אומר, בשונה מחבר הכנסת כץ, אני ממליץ בפניך לא להשבית.

זבולון אורלב: השבתה תמיד אפשר לעשות ולדעתי אתה תזכה לתמיכה גדולה יותר, של יותר חברי כנסת, להערכתי, לפחות את שלי, אם לא תשבית.

זבולון אורלב: אני לא יודע מה דעתו של חבר הכנסת ציון פיניאן בסוגיה הזאת.

זבולון אורלב: אתה בדעתי?

ציון פיניאן: אני בדעתך, אבל---

זבולון אורלב: חבר הכנסת מיכאלי, אתה בדעתי?

אברהם מיכאלי: אני רוצה למצוא פשרה שהוא לא ישבית, אני נגד השבתות.

זבולון אורלב: זה מה שהצעתי.

זבולון אורלב: אני אומר לך שוב, אתה תקבל תמיכה---

אילן שוחט: בוא תגיד להורים.

זבולון אורלב: אני מוכן להתייצב ולהגיד להורים.

זבולון אורלב: אני חושב שההורים גם שומעים אותנו.

זבולון אורלב: אני מוכן להיפגש עם ועדי ההורים, אני מוכן להיפגש ב-1 לספטמבר, כי אני נמצא בעפולה ובעמק יזרעאל בפתיחת שנת הלימודים, אפשר לארגן את הפגישה הזאת ולנסות לשכנע את ועדי ההורים ולהגיד להם, 'אם אתם רוצים את תמיכת הכנסת---

אילן שוחט: שההורים ישלמו?

זבולון אורלב: זה חצי חודש.

ציון פיניאן: אדוני היושב ראש, ב-1 לספטמבר אנחנו מבקרים בעמק יזרעאל ובעפולה, אולי נקבע פגישה גם עם ראש העיר בצפת.

זבולון אורלב: זה מה שהצעתי.

זבולון אורלב: אם הוא לא ישכנע את ועדי ההורים, חבר הכנסת ציון פיניאן ואני מוכנים להיפגש איתם ולשכנע אותם לפתוח את שנת הלימודים.

זבולון אורלב: לדעתי זה רק יחייב אותנו קצת יותר.

אתי בנימין: אנחנו מתנגדים לשביתה, אני גם אדבר עם ועדי ההורים.

זבולון אורלב: אני מזמין אותך גם לאותה פגישה שתהיה, אם תהיה, כדי לנסות לשכנע את ועדי ההורים לפתוח את שנת הלימודים.

אילן שוחט: בשם מי את מדברת?

אילן שוחט: לא מכירים אותך בכלל בצפת.

זבולון אורלב: יכירו אותה.

אתי בנימין: מכירים אותי.

אתי בנימין: אני לא יודעת עם מי דיברת, אבל בהחלט מכירים אותי.

אילן שוחט: אל תנסי ליצור פה אוירה שאת עם הוועדה.

אילן שוחט: את רוצה לשלם את הכספים האלה?

אילן שוחט: תבואי ותגידי את זה להורים, אל תעשי פה פוליטיקה עליי, בסדר?

זבולון אורלב: ראש העיר, אני שוב אומר---

אילן שוחט: אתם צריכים לקחת את האחריות אם ילד יידרס?

אילן שוחט: את תיקחי את האחריות אם הוא יחצה כביש---

אתי בנימין: אמרתי שאני אדבר עם ההורים.

אילן שוחט: אז אל תהיי לי עכשיו חכמה גדולה.

אילן שוחט: מציגה לי את ההורים.

אילן שוחט: בואי תראי מה הם אומרים לנו.

זבולון אורלב: ראש העיר, כמו שאתה רואה, ועדת החינוך באופן די גורף מאוד תומכת בשתי התביעות שלך, ואני חושב שיש משקל חשוב לתמיכה של ועדת החינוך.

זבולון אורלב: אתה תיתן תוקף מוסרי וציבורי גדול יותר לוועדת החינוך להיאבק למען שני הדברים האלה, להערכתי, אם לא תשבית.

זבולון אורלב: אם תשבית, לדעתי אתה קצת מפחית מהכח המוסרי שלנו.

זבולון אורלב: חבר הכנסת כץ חושב אחרת.

זבולון אורלב: זה לגיטימי, אני לא אומר שאין דעה כזאת, יש גם דעה כזאת, אבל לפחות שלושה חברי כנסת---

יעקב כץ: הוא באמצע, הוא לא החליט איפה הוא.

יעקב כץ: איפה אתה?

אברהם מיכאלי: אני נגד השבתות.

אנסטסיה מיכאלי: למען האמת זאת ההזדמנות בשבילי להגיד שנה טובה לכולם ושיהיו פחות צרות.

זבולון אורלב: חוץ מזה, את בדעתי?

אנסטסיה מיכאלי: אני אומרת שעדיף לא להשבית, אבל לדחות ישיבה לכל כך הרבה זמן, אני בטוחה שכל ההורים שיצטרכו להסיע את הילדים בעצמם---

זבולון אורלב: לא, הכוונה שלנו שהעירייה תמשיך את הסדרי ההסעות, כפי שהיה עד עכשיו, בשבועיים האלה, ואז נראה.

זבולון אורלב: במקרה הגרוע, היא השקיעה את השבועיים האלה, במקרה הטוב ועדת ההסעות תאשר את ההסעות.

אנסטסיה מיכאלי: אדוני היושב ראש, אני אשמח להצטרף לפגישה עם יושבי ראש ועדי ההורים.

זבולון אורלב: כרגע מה דעתך?

אנסטסיה מיכאלי: אני איתך.

זבולון אורלב: חבר הכנסת אילן גילאון?

אילן גילאון: אני יודע שאני תמיד בדעתו, רק הפעם אני לא יודע, לא השתתפתי בדיון.

ג'מאל זחאלקה: אני בדעתך, אדוני היושב ראש.

ג'מאל זחאלקה: אני חושב שעדיף לא להשבית.

ג'מאל זחאלקה: אני רואה שיש סיכוי שדברים ישתנו.

יעקב כץ: אני חושב שאם תשלם את הכסף עכשיו, ידרשו ממך לשלם כל השנה.

זבולון אורלב: אלה שתי אפשרויות.

זבולון אורלב: אני רק אומר לך שאתה נותן משקל יותר גדול, תעריך אתה את יכולת ההשפעה שלנו, בסופו של דבר ההכרעה היא ברשות המבצעת, אנחנו לא יכולים לתת---

אברהם מיכאלי: אדוני היושב ראש, יש עשרת ימי תשובה, כמעט ארבעה ימים שאפשר עדיין להתכנס ולדון בסוגיה הזאת.

זבולון אורלב: אני ניסיתי להפעיל את כל השפעתי על המנהל הכללי, שהיא בדרך כלל עוזרת, ופניתי יותר משלוש פעמים למנהל הכללי והמנהל הכללי עומד על כך שהוא צריך את אותם ימי עבודה כדי להכין בעיקר את תשובתו לגבי שלוש-ארבע ולכנס את ועדת ההסעות העליונה באותם 14 ימי עבודה שיש.

זבולון אורלב: זה מה שהוא ביקש מאיתנו.

זבולון אורלב: אני מודה שאני לא אוהב כל כך את התשובה, אבל אני מקבל את התשובה הזאת.

זבולון אורלב: הוא בסופו של דבר המחליט.

זבולון אורלב: אני למדתי על ברכי משנת זבולון המר, שגם 3 באוקטובר מגיע.

זבולון אורלב: לא להתעקש לפעמים אם זה 26 או 3, לא לעשות מזה פילוסופיה שלמה.

זבולון אורלב: לא זה העיקר.

זבולון אורלב: את הימים האלה ישכחו עוד חצי שנה ועוד שנה, יזכרו את התוצאה הסופית.

זבולון אורלב: התוצאה הסופית לדעתי תהיה טובה יותר מבחינת הוועדה הזאת, כך אני מעריך, ואני מקווה שאני לא טועה, אם תיתן לוועדה משקל יתר שכן נענית לבקשת הוועדה, דחית, מימנת.

זבולון אורלב: במקרה הגרוע גרמנו לך נזק, נשלים לך את זה במקום ובמועד אחר, של השבועיים האלה של הסעות, ומה שיקרה בשבועיים האלה של שלוש-ארבע, אינני יודע, נדע איפה אנחנו עומדים ב-3 לחודש.

זבולון אורלב: אני גם מבטיח לך, אני אחזור לדבר עם השר בסוגיה של שלוש-ארבע.

זבולון אורלב: בהסעות אין צורך לערב את השר, זה קלאסי של המנהל הכללי, שלוש-ארבע לדעתי זו שאלה של מדיניות, פה צריכים כנראה גם עוד כספים מהאוצר, זה ברור לי לחלוטין, לא כן הדבר בעניין ההסעות.

זבולון אורלב: צריכים גם לתת שהות לשר; אם הוא רוצה ללכת על המהלך של שלוש-ארבע לאותן ערים שציינו, גם צריכים לתת לו את אותם 14 ימי עבודה לנסות להשיג את הדבר הזה, מאחר ושוב, העמדה כאן, מבלי שאנחנו מקבלים החלטה פורמלית, היא עמדה מאוד מאוד ברורה ובכל מקרה היא תהיה לפני הבג"צ.

זבולון אורלב: הבג"צ יידע מה נימוקי המשרד והוא יידע גם מה עמדת הוועדה.

זבולון אורלב: הוא ריבוני להחליט מה שהוא רוצה, אבל אנחנו נחליט כפי שאנחנו סבורים לנכון.

זבולון אורלב: חבר הכנסת זחאלקה, בבקשה.

ג'מאל זחאלקה: כבוד היושב ראש, זה שיש מעט התראות על שביתות זה לא אומר שיש פחות בעיות.

ג'מאל זחאלקה: זה לא תמיד המדד.

ג'מאל זחאלקה: אני חושב שבציבור ואצל המורים וההורים ישנה מודעות גדולה יותר להתייחס להשבתת מערכת החינוך בדחילו ורחימו, בזהירות יתר וניסיון להימנע ולעשות את נשק השביתה, במיוחד במערכת החינוך, כנשק יום הדין ולא כדבר שמשתמשים בו בלי חשבון.

ג'מאל זחאלקה: גם יושב הראש והוועדה הזאת תמיד היו בדעה שצריך לעשות הכל כדי למנוע שביתות במערכת החינוך, כי בסופו של דבר הילדים משלמים מחיר כבד מאוד על הפסד של ימי לימוד שמתבטא גם בהישגים בלימודים.

ג'מאל זחאלקה: בחינוך הערבי, אדוני היושב ראש, בנוסף לריינה וראמה, שיש התראה על שביתה, יש גם בערערה.

ג'מאל זחאלקה: דרך אגב, יש שביתות של ועד מורים ויש שביתות של ועד הורים ויש שביתות שהן בגלל המינויים של מנהלים או סגני מנהלים ויש שביתות בגלל, ובעיקר, שוועדי הורים מאיימים בשביתה בגלל המצב של התשתיות.

ג'מאל זחאלקה: אמנם התקבלה החלטה לא להשבית את החינוך הערבי, בעיקר בגלל שהיו סיכומים עם משרד החינוך, סיכומים שקשורים בשיפור התשתיות ובבנייה ובכל מיני נושאים, וניתנה הזדמנות שהסיכומים האלה אכן ימולאו ואני מקווה שהם ימולאו, כי אנחנו לא רוצים שהתלמידים ישבתו.

ג'מאל זחאלקה: אבל אנחנו פותחים את שנת הלימודים, אדוני היושב ראש, כאשר יש מחסור גדול בכיתות לימוד, כאשר יש מצב של תשתיות רעוע ואנחנו חוזרים לצו שאישרנו.

ג'מאל זחאלקה: חלק גדול מהתלונות שקיבלתי, אני לא אומר שכולם, שרשויות מקומיות לא יכולות, אין להן את האמצעים כדי לטפל בתשתיות, בחשמל ובבעיות של בטיחות בבית הספר.

ג'מאל זחאלקה: רשויות קורסות והתלמידים משלמים את המחיר.

ג'מאל זחאלקה: אנחנו קבענו בוועדת החינוך כלל, אני מקווה שגם יושב הראש מאמץ אותו, שהאחריות על החינוך היא של משרד החינוך.

ג'מאל זחאלקה: כשיש בעיה עם רשות מקומית או עם גורם זה או אחר, הכתובת מבחינתנו, כוועדת חינוך, זה משרד החינוך.

ג'מאל זחאלקה: זה שיש מצב של בטיחות לקויה וסכנה לילדים בבתי ספר, בסופו של דבר לא משנה מי אחראי על זה, בסופו של דבר למשרד החינוך יש אחריות על שלומם של התלמידים.

ג'מאל זחאלקה: זה שהרשות המקומית, או שזה איזה שהוא ארגון שמפעיל, זה לא משנה מבחינתנו.

ג'מאל זחאלקה: מבחינתנו, אנחנו רוצים שהתלמידים ילמדו.

ג'מאל זחאלקה: אני מפנה את תשומת לבךְ, הרבה מאיומי השביתה לא מגיעים למשרד, הם נשלחים לרשות המקומית.

ג'מאל זחאלקה: למשל אני מחזיק בידי את מכתבו של ועד ההורים למר יצחק ולד, יושב ראש הוועדה הקרואה בבאקה-ג'ת.

שמשון שושני: הגיע גם אליי.

ג'מאל זחאלקה: הוא לא נכלל באיומי השביתה, אני מקווה שהבעיות יטופלו.

זבולון אורלב: שיפנה למנהל הכללי ולא אליי.

ג'מאל זחאלקה: אני לא רוצה עכשיו להקריא את הבעיות, אני מכיר את מצב החינוך שם, מצב בתי הספר מקרוב ותלונות ההורים הן בעיקרן על בעיות של תשתיות ועל בעיות של בטיחות, ואני חושב, אדוני היושב ראש, שההורים דורשים דרישה מוגזמת, הם אומרים 'אנחנו רוצים אישור בטיחות לבית הספר'.

ג'מאל זחאלקה: זכותם?

זבולון אורלב: זכותם.

זבולון אורלב: אתה שואל אותי?

זבולון אורלב: חובתם.

ג'מאל זחאלקה: חובתם.

ג'מאל זחאלקה: תודה רבה.

אתי בנימין: גב' רוזנברג, אמרת שבפתח תקווה ועדי ההורים הולכים להשבית בשל אי מתן אישורי בטיחות.

אתי בנימין: שני דברים, אחד, כמו שאמר חבר הכנסת אורלב, חובתם של ההורים לדרוש אישורי בטיחות, ואמר את זה גם הממונה על הבטיחות כאן בישיבה הקודמת, שההורים צריכים לקבל את אישורי הבטיחות, אבל יחד עם זאת, בשיחה שקיימתי ממש לפני מספר דקות עם ועד ההורים העירוני, אין שום איומי השבתה בפתח תקווה.

אתי בנימין: לגבי ראשון לציון, הסתדרות המורים הכריזה סכסוך עבודה, ועדי ההורים תומכים בתכנית של ראש העירייה לגבי השש שנתי וועדי ההורים נערכים לפתוח שם את בתי הספר כרגיל, ללא שום השבתות.

אתי בנימין: אדוני המנהל הכללי, אתה לא היית כאן בתחילת הדיווח של חדר המצב, אבל בדבריך אשמח לקבל התייחסות לגבי הנושא של אשקלון ומיגון בתי הספר שם.

אבי גור: בישיבה הקודמת של ההיערכות לשנת הלימודים, תת ניצב ישי הודיע שהוא ישלים לנו היום את הדיווח לגבי בטיחות בדרכים, כמה בתי ספר יהיו וכמה---

זבולון אורלב: כשנתחיל את המצלמות, אז כבר נסגור איתו גם את החשבון הזה.

אבי גור: הוא הבטיח דיווח לגבי כל הנושאים של המשטרה כי הוא אמר שהוא מטפל רק באבטחה, אבל  הוא ציין במפורש שיש בעיה בעיר מודיעין, שיש שם קבלן פרטי בפשיטת רגל ויש בעיה באבטחה, אז אם אפשר שגם על זה נדבר היום.

אבי גור: דבר נוסף, בנושא של בטיחות, אני מעריך מאוד את מה שהמנהל הכללי והשר הקצו השנה לתחום הזה מבחינה כספית.

אבי גור: יחד עם זאת, שוב, הממונה על הבטיחות הצהיר שהוא יעדכן את הוועדה על מספר האישורים, כי בישיבה הקודמת זה לא היה בידיו.

אבי גור: אז אם אפשר שבמסגרת הדיווחים שהוועדה מקבלת אחר הצהריים, או מחר בבוקר, שנקבל את מספר אישורי הבטיחות, כמו שהובטח.

אבי גור: הדבר הבא זה הנושא של עזרה ראשונה, שניתן על ידי קבלן שמועסק על ידי משרד החינוך.

אבי גור: בנושא הזה של טיפול רפואי ראשוני, משרד החינוך נותן לכל בית ספר פתרון, במידה וילד מרגיש לא טוב, או אם ילד נפצע, ובשנה שעברה רוב בתי הספר לא השתמשו בשירות הזה וזו בעיה מערכתית---

זבולון אורלב: לא כרגע.

אבי גור: רק אם אפשר שידווחו לנו על התקדמות בנושא הזה.

זבולון אורלב: לא כרגע.

אבי גור: נקודה אחת שהיא חשובה זו הבדיקה של הצהרות הבריאות שכל ילד הביא לבית הספר.

אבי גור: אני מבקש, מי בודק את הצהרת הבטיחות שהילד מביא לבית הספר באמצעות ההורים שלו, מי הגורם הרפואי ואיך זה מגיע לידיעת המורים במעבדה לכימיה, או בשיעור חינוך גופני.

זבולון אורלב: המנהל הכללי.

שמשון שושני: אני רוצה לסכם ולומר כך; דווקא בשנה השנייה שבה יש תוספות תקציביות למשרד החינוך ומערכת החינוך משנה את הגרף כלפי מעלה בתוספות תקציביות מאוד מאוד משמעותיות שניתנו בשנת הלימודים תש"ע לחידוש מבנים, לשיפוצים, שלא היו כדוגמתם שנים רבות, ועבודות שבוצעו בקיץ הזה, דווקא בשנה שבה יש תוספת שעות לימוד מאוד מאוד משמעותית וכשמתחיל לחול המפנה, כשהגרף משתנה לא לכיוון הקיצוצים וירידת מערכת למטה, אלא למעלה, אתה לפעמים מאזין לאנשים ונדמה לך ששום דבר לא משתנה.

שמשון שושני: אז קודם כל, תודה לכל מי שדיבר, כי כנראה שיש בעיות מסוימות שהן בעיות יסוד, שלא תשתנינה, כי אם מדובר בפתיחת שנת הלימודים בהורים שלא רוצים מורה בכיתה, או מורים שלא רוצים מנהל בית ספר זה או אחר, או בבעיה שרשות מקומית מסוימת התחילה בשיפוצים ולא סיימה אותם במועד ועובדים שם יום ולילה כדי לסיים אותם, אלה בעיות שאני לא רואה אותן משתנות מפתיחת שנת לימודים אחת לפתיחת שנת לימודים אחרים.

שמשון שושני: אני מוכרח לומר שבבעיות עקרוניות של המערכת מתחיל הגרף להשתנות.

שמשון שושני: יש לנו עדיין מחסור גדול מאוד בכיתות לימוד, לא רק במגזר הערבי, אלא בכל המגזרים, כי הגידול הטבעי הוא גבוה יותר מהתקציב לפיתוח שמועמד לרשותנו, ואנחנו לא מדביקים את הקצב ותקציב המדינה, מה שהוא מאפשר ומה שמוחלט עליו בבניין הזה, זה התקציב ואיתו אנחנו עובדים ואיתו אנחנו פועלים וכל מי שיושב כאן יודע בדיוק מה הוא התקציב ומה אושר ומה לא אושר.

שמשון שושני: אני מוכרח לומר ולציין פעם נוספת, יש שינוי בגרף שאולי מסמן שלמערכת החינוך יש סיכוי לזכות במשאבים גדולים יותר אם היא תדע לנצל בצורה יעילה ואפקטיבית את המשאבים שניתנו לה.

שמשון שושני: כך אני מקווה שיקרה בשנת הלימודים תשע"א.

זבולון אורלב: אני רוצה לסכם את הישיבה ולומר שכמות הדיווחים על בעיות בפתיחת שנת הלימודים היא פחותה לאין ערוך בהשוואה לשנים קודמות ובוודאי הוועדה מברכת על כך.

זבולון אורלב: יחד עם זה הוועדה מבקשת לקבל עכשיו עדכון יומי באשר לבעיות הנקודתיות הקיימות, דיווח בכתב למזכירות הוועדה, מתוך כוונה שהפיקוח שלנו יסייע גם הוא לפתור בעיות ולקיים את העמדה המסורתית של ועדת החינוך, לפחות בראשותי, גם בקדנציה הזאת, למנוע ככל האפשר שיבושים בפתיחת שנת הלימודים מתוך ראייה של טובת התלמידים וטובת התלמידים מחייבת פתיחת שנת לימודים תקינה, ואת כל הבעיות שיש בין המבוגרים נפתור לא על גבם של הילדים.

זבולון אורלב: עדיין אין לנו תשובה, אדוני המנהל הכללי, ביחס לאשקלון.

שמעון שושני: הנושא איננו בסמכות המשרד, הנושא הוא בסמכות פיקוד העורף, שכנראה נמצא בדיאלוג עם הרשות המקומית ולפי מה שנמסר לי, שנת הלימודים תיפתח כסדרה באשקלון.

זבולון אורלב: בכל יתר הבעיות המערכתיות, אין לנו כרגע דיווח ביחס למה שקורה עם ארגון המורים העל-יסודיים, זה גם לא היה על סדר היום, אבל מתוך תקווה שגם שם שנת הלימודים תיפתח כסדרה, אני מבין ששם הבעיות נדחות לאחרי החגים, והרגשתי שאחרי החגים תהיה פתיחה מחודשת של שנת הלימודים, עם בעיות מחודשות.

זבולון אורלב: בישיבה הקודמת, לפני שבועיים, שמענו בסיפוק רב על התוספות התקציביות ותוספת שעות הלימוד שניתנות למערכת החינוך ובירכנו על כך.

זבולון אורלב: היום עסקנו, אדוני המנהל הכללי, בבעיות.

זבולון אורלב: זו היתה מהותה של הישיבה הזאת, לעסוק דווקא בבעיות ושמענו על הבעיות ועל פתרונן ונמשיך לעקוב.

זבולון אורלב: הוועדה קוראת לכל הגורמים לתת יד לפתיחת שנת לימודים תקינה ומסודרת, והוועדה תקיים ככל הדרוש ישיבות על מנת לפתור בעיות גם אחרי פתיחת שנת הלימודים, לא לראות ב-1 לספטמבר כאיזה שהוא מכשיר ללחץ כדי לשבש את פתיחת שנת הלימודים.

זבולון אורלב: אנחנו מאחלים לכל מערכת החינוך פתיחת שנת לימודים תקינה ומסודרת.